**Nassuiaatit nalinginnaasut**

**1. Aallaqqaasiut**

Naalakkersuisut inuit tamarmik naligiittut pineqartussaasut isumaqarput. Kinaluunniit nunatsinni suiaassuseq, kingoqqiffik, innarluuteqarneq, innarluuteqarneq, ukiut, kinguaassiutitigut sammivik assigisaalluunniit tunngavigalugit assigiinngisitsivigineqarluni misigissanngilaq. Taamaammat Naalakkersuisut nunatsinni innuttaasunut tamanut toqqissisimanartunik atugassaqartitsinissaq sivisuumik sulissutigaat, taamaalillutik kikkut tamarmik naligiimmik pisinnaatitaaffeqassammata, aamma inuunerminni naligiimmik periarfissaqarlutik. Kinaluunniit avataaniitinneqassanngilaq, kikkummi tamarmik pisariaqartinneqarput.

Kalaallit Nunaata inatsisaani taamaallaat naligiissitaanermut inatsit aamma kingoqqiffik il.il. pissutigalugu assigiinngisitsisarneq pillugu inatsimmut peqqussut, maanna aalajangersimasunik assigiinngisitsinissamut tassungarpiaq tunngatillugu inerteqqutigineqarneranik imaqarput.

Naalakkersuisut aamma eqimattat allat suliffeqarnermi suliffeqarnerullu avataani assigiinngisitsinissamut sunniuteqarluartumik illersorneqarnissaq inatsisitigoortumik pisariaqartikkaat isumaqarput. Tassunga atatillugu atuutsitsinissamut periarfissat sunniuteqarluartuunissaat, aammalu assigiinngisitsinermik eqqugaasut, tamatuma naammagittaalliutiginerata suliarineqarnissaanut periarfissaqarnissaat, pingaaruteqarpoq. Naammagittaalliornerullu ingerlanera innuttaasumut pisariitsuusariaqarpoq atoruminartuusariaqarlunilu.

Ullumikkut assigiinngisitsinermut illersuineq amigaateqarpoq. Ilaatigut kinguaassiutitigut sammivik, innarluuteqarneq aamma inuiaassuseqarneq tunngavigalugit assigiinngisitsinermut illersorneqarnissaq, tunngaviusumik pisinnaatitaaffiuvoq, isumannaartariaqaraluartoq, taamaalillutik inuiaqatigiinni kalaallini innuttaasut tamarmik toqqissisimanartumik inuusinnaassammata.

Kingoqqiffik, ammip qalipaataa, inuiaqatigiinni imaluunniit inuianni pinngorfik, upperisaq imaluunniit kinguaassiutitigut sammivik pissutigalugit assigiinngisitsinermut ilaatigut illersuinissaq inatsisini, ilaatigut asissuilluni nakkarsaallunilu oqaaseqarnerit pillugit pinerluttulerinermut inatsit § 100-ani atuuttuniippoq. Aalajangersakkap taassuma unioqqutinneqarnera pinerluttulerinermut inatsisitigut pineqaatissiinermik, naalagaaffimmi oqartussat ataaniittumik, kinguneqarsinnaavoq. Kisiannili suliassaqarfimmi nunami namminermi inatsiseqarnissaq pisariaqarpoq, tassami assigiinngisitsinissamut pinaveersaartitsinissaq aamma suliassat pinerluttulerinermut inatsimmi maleruagassat iluanniinngitsut sillimaffigineqassammata.

Taamaalilluni pinerluttulerinermut inatsisitigut suliassaqarfiup iluaniilernissaq inatsimmi siunertaanngilaq. Assigiinngisitsinermut illersuisunik maleruagassanik atuuttoqarani pisoqartillugu, aammalu taamaallaat inuiaqatigiinni inatsisiniinnaq, inatsimmi maleruagassiinissaq siunertaavoq. Taamaattoq tassani ilaatinneqanngitsut tassaapput, inatsimmi § 17-imik, aamma § 52 ilanngullugu, unioqqutitsinerit, pinerluuteqarsimasunut suliassatut pisarnermisut suliarineqartussat.

Naalakkersuisut siunnersuut saqqummiunneqartoq inuiaqatigiinni kalaallini ineriartornerup pisariaqartup pinngitsoorneqarsinnaanngitsullu tungaanut alloriarnertut isigaat.

Kalaallit Nunaat nunani tamalaani pisussaaffinnik, ilaatigut nunani tamalaani inuit pisinnaatitaaffii pillugit nunani tamalaani isumaqatigiissutini nassuiarneqartunik, malinnittussaavoq. Pisussaaffiit taakkua assigiinngisitsinissap pitsaaliornissaa pinngitsoortinnissaalu qulakkeertussaavaat. Suliassaqarfimmi inatsiseqanngippat tamanna pisinnaanngilaq. Taamatuttaaq inatsit taanna malinneqanngippat, kinguneqartitsinissaq pisariaqarpoq.

Naligiinnissaq assigiinngisitsinnginnissarlu pillugit tunngaviusoq Inuit pisinnaatitaaffii pillugit Nunarsuarmioqatigiinnut nalunaarummi, 1948-mi Naalagaaffiit Peqatigiit inuit tamarmik kiffaanngissuseqarlutik inunngorsimasut aammalu naleqassutsimi pisinnaatitaaffinnilu naligiittut pillugu inuit pisinnaatitaaffiini tunngaviusuni aallaavissatut akuerisaanni, allaqqavoq.

Naligiissitaaneq assigiinngisitsinnginnissarlu pillugit Inatsisartut inatsisaannut siunnersuummi, Kalaallit Nunaanni assigiinngisitsinermut illersuinerup pitsanngorsarneqarnissaanik aammalu inuit naligiissinneqarlutik pineqarnissaannik siuarsaanissamik kissaateqarneq, tamatumunnga ilanngullugu ilaatigut kingoqqiffik tunngavigalugu assigiinngisitsinerit suulluunniit atorunnaarsinneqarnissaat pillugu Naalagaaffiit Peqatigiit nunani tamalaani isumaqatigiissutaannik, arnanut tunngatillugu assigiinngisitsinerit suulluunniit atorunnaarsinneqarnissaat pillugu Naalagaaffiit Peqatigiit nunani tamalaani isumaqatigiissutaannik aammalu inuit innarluutillit pisinnaatitaaffii pillugit Naalagaaffiit Peqatigiit nunani tamalaani isumaqatigiissutaannik atuutsitsilernissap pitsanngorsarneqarnissaa aallaavigineqarput.

Siunnersuummi suiaassuseq, naartuneq, erninermi sulinngiffeqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq, suiaassutsit ilisarnaataat, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, innarluuteqarneq, ukiut, politikkikkut isiginnittaaseq, upperisaq imaluunniit upperisaqarneq pissutigalugit toqqaannartumik toqqaannanngitsumillu assigiinngisitsinissap inerteqqutigineqarnera, inuiaqatigiinni sunut tamanut atuuttoq, atuutsinneqalissaaq.

Assigiinngisitsinissap inerteqqutigineqarnerata unioqqutinneqarneranut naligiissitsinissamut aalajangiisartunut naammagittaalliorsinnaanissaq aammalu inuit innarligaasut taarsiivigineqarsinnaanissaat, aamma siunnersuutigineqarput.

Siunnersuummi, assigiinngisitsinissap nalinginnaasumik inerteqqutigineqarnera atuutsilernerisigut illersuinissaq pitsanngorsarneqassaaq. Aallaaviatigut assigiinngisitsinermut tunngavissarititaasut tamarmik assigiimmik assigiinngisitsinissamut illersorneqartariaqarput. Inatsisip ataatsimoortup killissaasa iluanni assigiinngisitsinermut tunngavissarititaasut akornanni assigiinngissutaasussat aamma sillimaffigineqarput.

Inatsisissatut siunnersuummi, Norgemi naligiissitaaneq assigiinngisitsinissallu inerteqqutigineqarnera pillugit inatsit, immikkoortuni arlalinni isumassarsiorfigineqarpoq. Norge assigiinngisitsinissamut illersuineq pillugu inatsisimini siuarsimasorujussuuvoq. Norgemi assigiinngisitsinnginnissamut ataatsimoortumik inatsisiliornissaq toqqarneqarpoq, soorlu aamma inatsisissatut siunnersuummi matumani taamaaliortoqartoq. Naalakkersuisut ataatsimoortumik inatsiseqarnermi assigiinngisitsinissamut illersuineq sunniuteqarluartoq paasiuminartorlu Kalaallit Nunaanni anguneqassasoq, qularinngilluinnarpaat. Ataatsimoortumik inatsiseqalernermi inatsisip assigiinngisitsinissamut qanoq illersuinera aammalu inatsit naapertorlugu assigiinngisitsinnginnissamik pisussaaffiit suut pisussaaffiliunneqarnersut, aamma ataasiakkaanut takujuminarnerulissaaq.

Siunnersuut Inuit Pisinnaatitaaffiinut Instituttip aamma Inuit Pisinnaatitaaffii pillugit Siunnersuisoqatigiit nalunaarusiami ”Naligiissitaaneq – Kalaallit Nunaanni killiffik 2019” inassuteqaataannut naapertuuppoq. Nalunaarusiami, suiaassuseq, kingoqqiffik imaluunniit sumiuussuseq, innarluuteqarneq, ukiut, kinguaassiutitigut sammivik aamma upperisaq pissutigalugit suliffeqarnerup iluani aammalu avataani assigiinngisitsinissamut nalinginnaasumik illersuinissaq pillugu inatsisissatut siunnersuummik saqqummiussinissaq Naalakkersuisut suliniutigissagaat, aammalu siunnersuummi arlaannaannulluunniit attuumassuteqanngitsumik naammagittaalliutinik aalajangiisartunik pilersitsinissaq pineqartunut ilaatinneqassasoq ilaatigut inassutigineqarpoq.

Manna inatsisissatut siunnersuummi Kalaallit Nunaannut suliffissarsiortut killilersimaarnissaat pillugu Inatsisartut inatsisaat nr. 27 30. oktober 1992-imeersup sanioqqunnissaa siunertaanngilaq. Inatsisartut inatsisaat taanna Inatsisartut inatsisaannut siunnersuutigineqartumik unioqqutitsisutut isigineqanngilaq.

**2. Siunnersuummi immikkoortut pingaarnerit**

**Assigiinngisitsinissap nalinginnaasumik inerteqqutigineqarnera**

Kalaallit Nunaata inatsisaani assigiinngisitsinissap nalinginnaasumik inerteqqutigineqarneranik imaqartumik inatsiseqanngilaq.

Naligiissitaanermut inatsimmi suiaassuseq pissutigalugu assigiinngisitsinissaq inerteqqutigineqarpoq. Tamatuma saniatigut, kingoqqiffik, ammip qalipaataa, inuiaqatigiinni imaluunniit inuianni pinngorfik, upperisaq aamma kinguaassiutitigut sammivik pissutigalugit assigiinngisitsinnginnissamut, tamanna tunngavigalugu qunusaarilluni, asissuilluni imaluunniit nakkarsaalluni oqaaseqarnerit assigisaalluunniit tamat akornanni saqqummiunneqarpata, pinerluttulerinermut inatsimmi § 100 illersuivoq. Tamatuma saniatigut inuk takutitsinernut, katerisimaarnernut assigisaannullu tamat ornissinnaasaanni ingerlanneqartunut iseqquneqarani kiisalu inuup inatsimmi taaneqartut pissutigalugit sullinneqarumanani pisoqartillugu, kingoqqiffik il.il. pissutigalugit assigiinngisitsinissap inerteqqutigineqarnera pillugu inatsimmi maleruagassiisoqarpoq.

Kiisalu suliffeqarnermi tunngavissaqanngitsumik soraarsitsinerit atorfilinnut inatsimmi illersorneqarput. Taamaattoq inatsit atorfilinnuinnaq atuuppoq aammalu tunngavissaqanngitsumik soraarsitsineq qanoq paasineqassanersoq, tamatumanilu assigiinngisitsineq tunngavissaqanngitsumik soraarsitsinerusoq, naak assigiinngisitsilluni soraarsitsineq naliginnaasumik tunngavissaqarneq ajoraluartoq erseqqissarneqarani.

Taamaalilluni eqimattat aalajangersimasut kisimik assigiinngisitsineq pillugu maannakkut aalajangersakkat atuunneranni, annikitsuinnarmik illersorneqartussaapput. Illersuinissaq ullumikkut tamat ornissinnaasaaniinnaq aammalu suliffeqarnerup iluaniinnaq annermik atuuppoq.

Inatsisini atuuttuni assigiinngisitsinermut sukumiinerusumik illersuisoqanngimmat, Kalaallit Nunaat maanna nunani tamalaani pisussaaffinnik assigiinngisitsinermut suliassaqarfinni pisussaaffiusunik naammassinninnersoq, apeqquserneqarsinnaavoq.

Inatsit pingaarneq, suiaassuseq, naartuneq, erninermi sulinngiffeqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq, suiaassutsit ilisarnaataat, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, innarluuteqarneq, ukiut, politikkikkut isiginnittaaseq, upperisaq imaluunniit upperisaqarneq tunngavigalugit assigiinngisitsinissap pinngitsoortinnissaanik aammalu inuit tamarmik naligiissinneqarnissaannik siuarsaasussaq siunnersuutaavoq. Allattorneqarnerat tamakkiisuuvoq.

Assigiinngisitsinermut tunngavissarititaasut suiaassutsini kinaassuseqarneq aamma suiaassutsimik takutitsineq, tunngavissarititaasut allanit allaanerupput, tassami taakkunani annertuumik inuup nammineq imminut qanoq misiginera tunngavigineqarmat. Tassa imaappoq, inuup nammineerluni assigiinngisitsinermut illersorneqartussaanermi pineqartunut ilaanerluni ilaannginnerluniluunniit aalajangertussaavaa.

Maanna naligiissitaanermut inatsimmi assigiinngisitsinermut taaguummi suiaassutsit illuatungeriit tunngavigineqarput: angut arnarlu. Kisianni inuk angutaanini/arnaanini pissutigalugu assigiinngisinneqanngissinnaavoq, inuulli inuit suiaassutsinik isiginninnerannut unammillernera pissutigalugu assigiinngisinneqarsinnaalluni. Taamaattumik suiaassuseq assigiinngisitsinermut tunngavissarititaasutut naammanngilaq, taamaattumik inerteqquteqarneq suiaassutsini kinaassuseqarneq aammalu suiaassutsimik takutitsineq ilaatilerlugit ilaneqassaaq.

Taamaalilluni siunnersuummi inerteqquteqarnermi assigiinngisitsinermut tunngavissarititaasut arlallit ilaatilerlugit, Kalaallit Nunaanni assigiinngisitsinermut illersuineq pitsanngorsarneqassaaq. Peqatigisaanik illersuinissaq inuiaqatigiinniittuni tamanut atuutsilerlugu ilaneqarpoq.

Naalakkersuisut isumaqarput, assigiinngisitsinermik inerteqquteqarnermi toqqaannartumik aamma toqqaannanngitsumik assigiinngisitsineq kiisalu nakkarsaaneq, ilitsersuineq peqataanerlu pineqartunut ilaatinneqartariaqartut.

Naalakkersuisut aamma isumaqarput, assigiinngisitsineq tunngavissalimmik siunertaqarpat, toqqaannartumik toqqaannanngitsumillu assigiinngisitsisoqarsinnaassasoq. Tunngavissalimmik siunertaq suunersoq, pisuni ataasiakkaani aalajangerneqartassaaq, kisianni assersuutigalugu inuup nammineq isumannaatsuunissaa aammalu allat isumannaatsuunissaat eqqarsaatigalugit assigiinngisitsineq tunngavissalimmik siunertaasinnaavoq. Assersuutigalugu inuk innarluutilik sakkortusaartoq akueriumaneqanngippat imaluunniit ilaasut allat isumannaatsuunissaat eqqarsaatigalugu bussinit niutinneqarpat, tamanna pisinnaavoq.

Naalakkersuisut aamma isumaqarput, iliuusissat immikkuullarissut ajoqutissartaasut assigiinngisitsinermut tunngavissarititaasunut inatsimmi taaneqartunut ataatsimut arlalinnulluunniit atasut pitsaaliornissaannik imaluunniit naligiissinnissaannik siunertaqartut atuutsinnissaannut imaluunniit akuerinissaannut inatsit akornusiissanngitsoq. Immikkut iliuuserisassat taamaattuni siunertaavoq pissusiviusuni suliaqarnermi naligiissitsinerup siuarsarnissaa.

Inuiaqatigiinniittunut tamanut assigiinngisitsinissap nalinginnaasumik inerteqqutigineqarnerata atuutsinneqarnerani, inatsisip pinerluttulerinermut inatsimmi akuliutsinnissaa siunertaanngilaq. Pinerluttulerinermut inatsisip avataani pisut, inatsisissatut siunnersuummi pineqartunut ilaatinneqarput aammalu piumasaqaatit inatsit manna malillugu saqqummiunneqartut taamaallaat inuiaqatigiinni suliassanut maleruagassat malillugit eqqartuussivinni suliakkiutigineqarsinnaassapput aammalu pinerluuteqarsimasunut suliassatut suliakkiutigineqarsinnaassanatik. Tamatumanili inatsimmi § 17, aamma § 52 ilanngullugu, unioqqutitsinerit, pisarnermisut pinerluuteqartunut suliassatut suliarineqartussat ilaatinneqanngillat.

**Naammagittaalliutinut aalajangiisartunik pilersitsineq**

Inatsisissatut siunnersuummi naammagittaalliuutinut aalajangiisartunik (naligiissitaaneq pillugu aalajangiisartut), manna inatsimmi assigiinngisitsinissamik inerteqquteqarnerup unioqqutinneqarnera pillugu naammagittaalliutinik suliarinnissinnaasumik, pilersitsisoqassasoq siunnersuutigineqarpoq.

Ullumi innuttaasoq Kalaallit Nunaanni assigiinngisitsivigineqarluni misigiguni, taamaallaat nalinginnaasumik eqqartuussivinni misiliinissamik periarfissaqarpoq, tassami inatsisini atuuttuni arlaannaannulluunniit attuumassuteqanngitsumik naammagittaalliuutinut, assigiinngisitsineq pillugu suliassanik suliarinnissinnaasumik, aalajangiisartoqanngimmat. Innarliisumik iliuuseqarnermi inatsisini atuuttuni maleruagassat atuuttut malinneqartussaappata, assigiinngisitsineq inatsisini atuuttuni pineqartunut ilaanngitsoq suliarineqartussaanani, assigiinngisitsineq pillugu suliassaq taamaallaat eqqartuussivinni suliarineqarsinnaavoq. Taamaattoq naammagittaalliut pisortani oqartussamit assigiinngisitsilluni pineqarnermut tunngassuteqarpat, innuttaasoq Inatsisartut Ombudsmandianut naammagittaalliorsinnaavoq, kisianni tassani assigiinngisitsinermut taartisinissaq imaluunniit taarsiivigineqarnissaq periarfissaanngilaq.

Innuttaasup innarligaasup eqqartuussivinnukarnissaq periarfissatuarimmagu, tamanna naapertuutinngilaq. Innuttaasunummi eqqartuussiviit pisariusarput suleqatigiuminaallutillu. Taamaammat Naalakkersuisut, allaffissornikkut naammagittaalliornissamut periarfissamik atuutsitsilernermi, innuttaasut sunniuteqarluarnerusumik inatsisitigut illersorneqarnissaat naapertuuttoq isumaqarput.

Taamaammat manna inatsisissatut siunnersuummi siunnersuutaavoq, suliassaqarfinnut suiaassuseq, naartuneq, erninermi sulinngiffeqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq, suiaassutsit ilisarnaataat, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, innarluuteqarneq, ukiut, politikkikkut isiginnittaaseq, upperisaq imaluunniit upperisaqarneq pissutigalugit assigiinngisitsinissap inerteqqutigineqarnera naapertorlugu illersugaasunut tamanut ataatsimoortumik allaffissornikkut naammagittaalliutinut aalajangiisartunik (Naligiissitaaneq pillugu aalajangiisartut) pilersitsisoqassasoq. Naligiissitaaneq pillugu aalajangiisartut suliffeqarnermi avataanilu naammagittaalliutinik suliarinninnissamut piginnaatitaassapput.

Assigiinngisitsinissamut inerteqquteqarneq unioqqutinneqarpat, aalajangiisartut aalajangiisinnaapput taarsiinissamillu akuersisinnaallutik. Aalajangiisartut pilersinneqarnerannut, eqqartuussivimmi suliakkiinngikkaluarlutik, assigiinngisitsinermut naammagittaalliornerup suliarineqarnissaanut innuttaasunut ataasiakkaanut assigiiaarnerusumik periarfissaqalersitsinissaq siunertaavoq.

Assigiinngisitsinermut pissutaasunut tamanut aalajangiisartut ataatsimoortut aammattaaq pisut illersuinissamut tunngavissarititaasuni arlalinnik akuutitsiviusut iliuuseqarfigisinnaavaat, tassa imaappoq assigiinngisitsinermut tunngavissarititaasut arlallit, assersuutigalugu suiaassuseq, sumiuussuseq ukiullu, pissutigalugit assigiinngisitsivigineqarluni inuit isumaqarnerani pisut.

Naammagittaalliortoq nammineerluni toqqaannartumik assigiinngisitsinermik kalluarneqarluni (tassa imaappoq inatsisitigut soqutigisat) naammagittaalliutit aalajangiisartut suliarisinnaavaat aammalu allaffissornikkut naammagittaalliornissamut periarfissaarussimappat, naammagittaalliutit suliarisinnaallugit. Aalajangiisartut allattoqarfeqassapput, suliassanik piareersaasussamik. Tamatuma kingorna aalajangiisartut ataatsimiinnermi suliassaq suliarissavaat. Aalajangiisartut aalajangiineri allaffissornikkut oqartussamut allamut naammagittaalliutigineqarsinnaanngillat. Aalajangiisartut aalajangiinerat isumaqatiginngikkaanni, suli eqqartuussivinnukarnissaq periarfissaassaaq.

**Pisortat ataatsimiititaliaanni, siunnersuisoqatigiivini, isumalioqatigiissitaliaanni assigisaannilu suiaassutit katitigaanerat**

*Inatsisit atuuttut*

Angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi kapitali 3 naapertorlugu, ataatsimiititaliat, siulersuisut il.il. allaffissornermut aamma/imaluunniit teknikkinut tunngassutillit, inatsimmi suiaassutsinik katiterinissamut piumasaqaatit avataanniipput.

*Inatsisissatut siunnersuutip imarisai*

Siunnersuutaavoq aamma ataatsimiititaliat, siulersuisut il.il. allaffissornermut aamma/imaluunniit teknikkinut tunngassutillit, inatsimmi suiaassutsit katitigaanerannut piumasaqaammi pineqartunut ilaatinneqassasut.

Kalaallit Nunaanni naligiissitaaneq pillugu inatsimmi siunertaq naammassiniarlugu, inatsimmi suiaassutsit katitigaanerannut piumasaqaatit ataatsimiititalianut il.il. tamanut atuunnissaat aammalu maleruagassanik aalajangersaanermut piareersaasussanuinnaq imaluunniit inuiaqatigiinnut pingaarutilinnut pilersaarusiortussanuinnaq atuutinnginnissaat, pisariaqarpoq. Piumasaqaatit atuuffissaasa annertusitinnerisigut, inatsisip qaqugukkut atuunnera pillugu nalornineq paasiuminaanneralu annikillisinneqassaaq.

**Naligiissitaanermut siunnersuisoqatigiit suliassaannik annertusititsineq**

*Inatsisit atuuttut*

Angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersoq naapertorlugu, inatsit inuiaqatigiinni pissusiviusuni qanoq atorneqarnersoq malinnaaffiginissaa, Naligiissitaanermut siunnersuisoqatigiit pisussaaffigaat, ilanngullugu pissusiviusuni atuutsitsilerneq qanoq ingerlanersoq.

Inatsisissatut siunnersuut malillugu sammisassanik naligiissitaaneq pillugu paasissutissanik siammarterisussanik aallartitsinissamut, peqatigisaanillu naligiissitaanermi ajornartorsiutinut atuuttunut tunngatillugu oqallitsitsinissamut, Naligiissitaanermut siunnersuisoqatigiit pisussaaffeqarput.

Naligiissitaanermut siunnersuisoqatigiit tamatuma saniatigut siunnersuisartutut atuunnissamik pisussaaffeqarput.

Tamatuma saniatigut suliassat nammineq toqqagassat arlallit inatsimmi aalajangersagaapput. Suliassat nammineq toqqagassat allattorneqarnerat tamakkiisuunngilaq, kisianni Naligiissitaanermut siunnersuisoqatigiit sulinerisa sammivissaanut malittarisassat allassimaannarlutik. Suliassat nammineq toqqagassat ilaanniippoq, Naligiissitaanermut siunnersuisoqatigiit pisortani sullissivinnit suliffeqarfinniillu naligiissitaanermut aallartitanut ikiuutissasut.

Naligiissitaanermut siunnersuisoqatigiit aammattaaq naligiissitaanikkut iliuusissanut tunngatillugu oqartussanut assigisaannullu isumassarsianik siunnersuutinillu suliaqarnissaq toqqarsinnaavaat, taamatullu Naligiissitaanermut siunnersuisoqatigiit ileqquusumik arnat angutillu tamarmik immikkut suliarisartagaannut nuanninngitsunik isummertarnerit sammissallugit toqqarsinnaavaat. Naligiissitaanermut siunnersuisoqatigiit taamatuttaaq pisortani sullissiviit imaluunniit kattuffiit, suiaassutsinut attuumassutilimmik persuttaasarnermik akiuiniartut suleqatigilernissaat toqqarsinnaavaat, taamatullu Naligiissitaanermut siunnersuisoqatigiit aamma sullivinni naligiissitaanerup siuarsarnissaanut, ilanngullugu naligiimmik aningaasarsiaqarneq periarfissaqarput.

*Inatsisissatut siunnersuutip imarisai*

Inatsisissatut siunnersuummi Naligiissitaanermut siunnersuisoqatigiit suliassai annertusitinneqarput. Inatsisissatut siunnersuut malillugu Naligiissitaanermut siunnersuisoqatigiit arlalinnik aalajangersimasunik suliassaqarput, peqatigisaanillu taassuma inuiaqatigiinni inissisimanera erseqqissarneqarluni.

Naligiissitaanermut siunnersuisoqatigiit naligiissitaaneq pillugu inatsit aamma assigiinngisitsinnginnissaq, naligiissitaanermut attuumassuteqartoq, qanoq inuiaqatigiinni atorneqarnersoq atuutsinneqarnersorlu malinnaaffiginissaannut suli inatsisissatut siunnersuut malillugu pisussaaffeqarput. Siunnersuisoqatigiit inatsisissatut siunnersuut malillugu, inatsisip tassunga tunngasortaa suliaqarnermi malinneqarnersoq, Naligiissitaaneq pillugu aalajangiisartut sulinerannit tapersersorneqassapput.

Naligiissitaanermut siunnersuisoqatigiit sammisassanik naligiissitaaneq pillugu paasissutissanik siammarfiusussanik, peqatigisaanillu naligiissitaanermi ajornartorsiutinut attuumassutilinnut tunngasunik oqallitsitsinissamut kiisalu siunnersuisartutut atuunnissamut suli pisussaaffeqassapput. Tamatuma saniatigut inuiaqatigiinni naligiissitaaneq pillugu ilisimasanik katersinissaq, ineriartortitsinissaq paasissutissiinissarlu kiisalu naligiissitaaneq pillugu paasissutissanik tamat malinnaatinnissaat Naligiissitaanermut siunnersuisoqatigiit suliassaraat. Taamaaliornermi tamatigut naligiissitaaneq pillugu ilisimasat, politikkikkut suliniutissanut kiisalu ilisimatusarnikkut suliniuteqarnernut tunngavissatut atorneqarsinnaasut, nutarterneqartuaannarnissaat qulakkeerneqassaaq.

Tamatuma saniatigut suliassat nammineq toqqagassat inatsimmi aalajangersagaasut suli arlaqarput, taakkua aamma isumassarsianik, siunnersuutinik suliniutissanillu inuiaqatigiinni naligiissitaanermut nukittorsaasussanik suliaqarnissamut naligiissitaanermut siunnersuisoqatigiit periarfissaqarnerannik aamma imaqartilerlugit annertusitinneqarlutik. Suliassat nammineq toqqagassat allattorsimanerat suli tamakkiisuunngilaq, kisianni Naligiissitaanermut siunnersuisoqatigiit sulineranni sammivissamut malittarisassatut allassimaannarlutik. Tamatumunnga siunertaavoq, suliassat inatsisitigut pisussaaffigineqartut naammassereerneranni, suliassat suut Naligiissitaanermut siunnersuisoqatigiit pingaarnersiuinerminni salliutissaneraat malittarisassaqarnissap qulakkeernissaa.

Siunnersuutip atuutilernerani tamatuma saniatigut Naligiissitaanermut siunnersuisoqatigiit ukiut tamaasa nalunaarusiaminnik tamanut saqqummiisassapput.

**3. Pisortanut aningaasaqarnikkut allaffissornikkullu kingunerisassat**

Siunnersuutip kingunerisaanik pisortani oqartussat assigiinngisitsinnginnissaq naligiissitaanerlu suliassaqarfimminni politikkikkut suliniutissaminnik imaluunniit pisussanut pilersaarutiminnik pilersaarusiornerminni ingerlatsinerminnilu atuutsilertussaavaat ilannguttussaallugulu. Inatsisip ataqatigiissaarneqarnissaata atuutsinneqalernissaatalu qulakkeersinnaanissaat siunertaralugu naliliutaavoq sulisumik ataatsimik atorfinitsitsinissaq pisariaqartinneqartoq.

Tamatuma saniatigut naatsorsuutaavoq, allattoqarfimmik naligiissitaaneq pillugu aalajangiisartunik sullissisinnaasumik, 0,5-imik sulisoqartussamik, pilersitsisoqassasoq imaluunniit annertusititsisoqassasoq.

Ataatsimut naliliutaavoq inatsisissatut siunnersuummi aningaasartuutaanerusussat, naligiissitaaneq pillugu aalajangiisartunut aningaasartuutaanerusussat ilanngullugit, 1,5 mio. Kroninik annertussuseqassasut.

Taamatuttaaq ukioq allortarlugu suiaassutsinut agguakkamik aningaasarsianut naatsorsueqqissaarneq pillugu nassuiaammik suliaqarnissamut aningaasartuuteqartussaavoq.

Siulersuisuni, ataatsimiititaliani il.il. suiaassutsit oqimaaqatigiinnissaat pillugu aalajangersakkat atuuffissaasa annertusitinneqarnerat, pisortanut allaffissornikkut imaluunniit aningaasaqarnikkut kingunerisassaqanngitsoq naatsorsuutaavoq, tassani siulersuisuni ataatsimiititalianilu annertussusissaliinerit siulersuisunut ilaasortaareersut qinigassanngortinneqartarnerat ilutigalugu naammassineqartarmata. Taamaalilluni immikkut ittumik ataatsimeersuarnernut imaluunniit qinersinernut allatut ittunut aningaasartuuteqarnerulernissaq naatsorsuutigineqanngilaq.

**4. Inuussutissarsiortunut aningaasaqarnikkut allaffissornikkullu kingunerisassat**

Inatsisissatut siunnersuut inuussutissarsiortunut aningaasaqarnikkut imaluunniit allaffissornikkut annikitsumik kinguneqarsinnaasoq naliliutaavoq, tamatumanimi inatsit naapertorlugit nutaanik politikkiliortariaqarsinnaapput kiisalu innarluutilinnut illuutit naleqqussarlugit.

**5. Avatangiisinut, pinngortitamut inuillu peqqissusaannut kingunerisassat**

Kingunerisassaqanngilaq.

**6. Innuttaasunut kingunerisassat**

Inatsisissatut siunnersuutip assigiinngisitsinissamut illersuineq annertusitissavaa kiisalu naammagittaalliorsinnaaneq malittaasoq, innuttaasunut assigiinngisitsinermut tunngavissarititaasuni assigiinngitsuni pineqartunut ilaatinneqartunut allaffissornikkut pitsaasunik kinguneqassasoq naliliisoqarluni. Tamanna innuttaasut inatsisitigut isumannaatsuunerannik pitsanngorsaavoq.

**7. Kingunerisassat annertuut allat (naligiissitsinermut tunngasunut kingunerisassat)**

Inatsisissatut siunnersuutip, innuttaasunut iluaqutaasumik, Kalaallit Nunaanni assigiinngisitsinissamut illersuineq pitsanngorsassavaa ersarissassallugulu.

Kinguaassiutitigut sammivik, suiaassutsini kinaassuseqarneq, suiaassutsimik takutitsineq aamma suiaassutsit ilisarnaataat pissutigalugit suliffeqarnerup iluani avataanilu assigiinngisitsinissamut assigiissaartumik ersarissumillu illersuisoqanngimmat, ataasiakkaat inatsimmik pisinnaatitaaffimminnillu paasiuminaatsitsisinnaanerat tamatuma sunniutigisinnaavaa. Peqatigisaanik assersuutigalugu tamatuma suliffeqarnermi imaluunniit nalinginnaasumik inuiaqatigiinni pinera apeqqutaanani, inuit suiaassusivimminnik atuinngitsut imaluunniit suiaassuseqatiminoortut nakkarsarneqarlutik pinerlineqarnissaat imaluunniit assigiinngisitsiviginissaat inerteqqutaasoq, inatsimmi assigiissaartumik ersarissumillu oqariartuutigineqanngilaq. Tamanna tunngavigalugu naliliutaavoq, inatsisissatut siunnersuut LGBTI-nut naligiissitaanikkut pitsaasunik sunniuteqassasoq, tassami inatsisissatut siunnersuummi aalajangersarneqarmat kinguaassiutitigut sammivik, suiaassutsini kinaassuseqarneq, suiaassutsimik takutitsineq aamma suiaassutsit ilisarnaataat pissutigalugit inuup assigiinngisitsivigineqarnissaa inerteqqutaasoq.

Naartuneq, ernereernermi sulinngiffeqarneq, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, innarluuteqarneq, ukiut, politikkikkut isiginnittaaseq, upperisaq imaluunniit upperisaqarneq tunngavigalugit assigiinngisitsinissaq inerteqqutaasoq inatsisissatut siunnersuummi aamma aalajangersarneqarmat, naliliutaavoq siunnersuut taamatuttaaq taakkununnga pitsaasunik sunniuteqassasoq.

Tamatuma saniatigut inatsisissatut siunnersuut sunniuteqarluartumik inatsimmi illersuinermut atuutsitsinermullu iluaqutaassaaq, tassami Naligiissitaaneq pillugu aalajangiisartunut naammagittaalliorsinnaatitsisoqarmat.

**8. Oqartussanut kattuffinnullu il.il. tusarniaaneq**

xxxx pillugu Inatsisartut inatsisaannut siunnersuut ulloq xx.xx.xx tusarniaassutigalugu nassiunneqarpoq, ulloq xx.xx.xx tusarniaanermut akissuteqarnissamut killigitinneqarluni. Siunnersuut peqatigisaanik tusarniaanermut nittartakkami tamanut saqqummiunneqarpoq.

Tusarniaanermut allakkat inatsisissatullu siunnersuut kiisalu nassuiaatitai oqartussanut kattuffinnullu makkununnga tusarniaassutigalugit nassiunneqarput:

**Siunnersuutip aalajangersakkami ataasiakkaavinut nassuiaatit**

*§ 1-imut*

Aalajangersakkami inatsisip siunertaa nassuiarneqarpoq.

Assigiinngisitsinermut taaguutip inaarutaasumik nassuiaassuserneqarnissaa siunertaanngilaq, tassami taaguut ineriartortuarmat. Assigiinngisitsinermut taaguutip atituumik paasineqartussaanerani aammalu assigiinngisitsinnginnissap, siunertamut aalajangersakkami siunnersuutigineqartup, suliaqarfigineqarnerani, ajornartorsiutit nutaat siunissami inatsimmi ilaatinneqarsinnaanissaat qulakkeerneqassaaq.

Ukiut pissutigalugit assigiinngisitsinissap inerteqqutigineqarneranut tunngatillugu oqaatigineqassaaq, inerteqquteqarnermi naleqqutinngitsumik tunngavissaqanngitsumillu assigiinngisitsinerup ukiut pissutigalugit pisup pinissaa siunertaammat. Inuiaqatigiinni ukiunut killigititaasorpassuit tunngavissaqarput.

Taamaammat siunnersuutaavoq ukiut pissutigalugit assigiinngisitsineq tulliuttut pissutigippagit inatsit atuutissanngitsoq:

* tunngavissalimmik siunertaqarpat, siunertap angunissaanut pisariaqarpat aammalu assigiinngisitsivigineqartumut naapertuuttumik akuliunneruppat
* inatsit imaluunniit maleruagassat allat malillugit pisussaappat
* ukiut pissutigalugit iluaqutaasumik akigititaqarnermut tunngassuteqarpat.

*§ 2-mut*

Imm. 1-imut

Aalajangersakkami inatsisip atuuffissaa nassuiarneqarpoq. Inatsit inuiaqatigiinnut tunngasunut tamanut atuuppoq. Assigiinngisitsineq inuiaqatigiinni sumiluunniit pisarmat, assigiinngisitsinissamut illersuineq, assersuutigalugu suliffeqarnermiinnaq atuuttussanngorlugu killilerneqassappat, tamanna naapertuutissanngilaq.

Inatsit malillugu piumasaqaatit, § 17 eqqaassanngikkaanni, inuiaqatigiinni suliassatut taamaallaat suliarineqartassapput aammalu pinerluuteqarsimasunut suliassatut suliarineqartassanatik. Pissutsit aalajangersimasut pinerluttulerinermut inatsisip iluaniippata, tamatumunnga taarsiullugu suliassaq pinerluuteqarsimasunut inatsisit iluanni suliarineqartussaassaaq.

Imm. 2-mut

Siunnersuutaavoq maleruagassap imm. 2-ani inatsit inuinnaat akornanni atuutissanngitsoq.

Maleruagassaq tamanna namminiinnarmut tunngasunik innimiginninneruvoq kiisalu naligiissitaaneq pillugu aalajangiisartut naammagittaalliutinik suliaqarneranut isumalluutinik innimiinnerulluni.

Sulissuteqarneq namminiinnarmut tunnganersoq nalilerniaraanni, tamanna tamanut ammanersoq eqqarsaatigineqassaaq. Tamanut ammappat taava namminiinnarmut tunnganngilaq. Tamanut ammasoq ima paasineqassaaq, inuit amerlasuut aalajangersimanngitsut pineqarnerat. Akerliani inuinnaat akornanni sulissuteqarneq namminiinnarmut tunngavoq. Namminiinnarmut tunngasutut assersuutigineqarsinnaapput, kammannik aamma nalunngisanik toqqaasarneq, nammineq pigisanik atukkiineq, tunissutit taavalu kingornussassiat.

Akerliani tamanut ammasumik aaqqissuussineq namminiinnarmut tunngassanngilaq, qanorluunniit aaqqissuussineq pisortanit, inuit ataasiakkaanit imaluunniit inatsisitigut pisinnaatitaasunit soorlu suliffinnit aaqqissorneqarnera apeqqutaatinnagu. Tamanna assigiinngisitsinnginnissamik inerteqquteqarnerup ataaniissaaq.

Iliuutsit illuatungeriit akornanni aningaasaqarnermut tunngasut, tunngavitsigut namminiinnarmut tunngassanngillat, inatsillu ataaniissallutik.

*§ 3-mut*

Imm. 1-imut

Aalajangersakkami aalajangersarneqarpoq inatsit allanit atorunnaarsinneqarsinnaanngitsumik illersuisussaasoq. Tamatuma malitsigisaanik inuk kinaluunniit inatsimmi pineqartunut ilaatinneqartoq, minnerpaamik inatsit malillugu illersorneqarnissamut pisinnaatitaaffeqarnerminullu pisinnaatitaasoq. Aalajangersakkami siunertaavoq aamma, inuk inatsisissatut siunnersuut manna malillugu pineqarsimanngitsoq, nipangiinnarnermini imaluunniit erseqqissumik oqaatigalugu piginnaatitaaffimminik atuerusunngitsoq, akerliliissuteqarnissanik pitsaaliuinissaq.

Aalajangersakkap atuunnerani ilaatigut, sulinermik inuussutissarsiuteqartup piffissami aalajangersimasumi naligiimmik aningaasarsiaqarsimannginnera, nipangiinnarluni imaluunniit erseqqissumik oqaatigalugu naligiimmik aningaasarsiaqarnissamut pisinnaatitaaffimminik atuerusunnginneratut, nassuiarneqarsinnaanngilaq. Pineqartoq aningaasarsiat assigiinngissuteqarnerannut iliuuseqannginnera apeqqutaatinnagu, tamanna atuuppoq.

Imm. 2-mut

Imm. 2-mi aalajangersakkat inatsimmik unioqqutitsisut atuutinngitsut erseqqissarneqarpoq. Aalajangersakkap isumaqatigiissummi qanorinneraluunniit apeqqutaatinnagu tamanna pissaaq. Isumaqatigiissutip atorunnaarneranik aalajangersagaq malitseqanngilaq. Aalajangersakkat ataasiakkaaginnaat, inatsimmut akerliusut, atuutinngillat.

Assersuutigalugu sulinermut, aningaasarsianullu atugassarititaasut aamma atugassarititaasut piffissamut suliffiusussamut tunngassuteqartut amerlanertigut sulisartut isumaqatigiissutaanni maleruagassiivigineqarput. Sulisartut isumaqatigiissutaanni aalajangersakkat inatsimmik unioqqutitsisut, atuutinngillat.

*§ 4-mut*

Aalajangersagaq toqqaannartumik toqqaannanngitsumillu assigiinngisitsinermik inerteqquteqarnermik imaqarpoq. Tamatuma saniatigut inatsimmi assigiinngisitsinermut tunngavissarititaasut aalajangersakkami allattorneqarput.

Tunngavissaqanngitsumik assigiinngisitsineq tassaavoq, inuup inuit allat inissisimaffeqataannit tunngavissaqanngitsumik ajornerusumik pineqarnera.

Suiaassuseq paasineqassaaq inuup inatsisitigut suiaassusaa. Maanna Kalaallit Nunaanni angutitut imaluunniit arnatut inatsisitigut suiaassuseqartoqarsinnaavoq, kisianni siunissami inatsisitigut allanik suiaassusertaqalissappat, aalajangersagaq itisilerneqarsinnaavoq.

Suiaassutsit ilisarnaataat tassaavoq ersiutit imaluunniit ilisarnaatit suiaassutsinut assigiinngitsunut ilisarnaataasut immikkoortitsisullu.

Kinguaassiutitigut sammivik tassaavoq inuup suiaassuseq(-tsit) suut kinguaassiutitigut soqutigisarinerai aamma/imaluunniit asannilluni misigissutsini sorlernut sammitinnerai. Inatsimmi, suiaassuseqatigiinnoortuuneq, suiaassuseqatiginngisamoortuuneq aamma suiaassutsinut tamanoortuuneq ilaatinneqarput. Kinguaassiutitigut sammivimmi kinguaassiutitigut sammivik aamma kinguaassiutitigut atueriaaseq ilaatinneqarput. Oqaatsimi immikkut kinguaassiutitigut salliutitsinerit imaluunniit sammisaqarnerit ilaatinneqanngillat, soorlu assersuutigalugu fetichisme imaluunniit sadomasochisme.

Suiaassutsini kinaassuseqarneq tassaavoq inuup suiaassutsimini nammineq misigisimanera. Suiaassutsini kinaassuseqarneq suiaassusiviusumut naapertuussinnaavoq imaluunniit naapertuunnani.

Suiaassutsimik takutitsineq tassaavoq, inuk kajumilluni kajuminnaniluunniit pissusilersornermigut, atisalersoriaatsimigut, isikkumigut, oqaatsimigut il.il. qanoq malunnartitsisarnersoq.

Inuiaassutsimi suminngaanneerfik tassaavoq ilaatigut inunngorfik, peroriartorfik il.il. Tassani inuiaassuseq aamma innuttaassuseqarneq pineqanngillat, taamaattumik taakkua pineqartunut ilaatinneqaratik.

Inuiaassuseqarneq tassaavoq ilaatigut sumiuussuseq, ammip qalipaataa aamma oqaatsit. Oqaatsimi inuiaassuseqarneq, aamma pissutsit allat assersuutitut taaneqartunit allaanerusut ilaatinneqarsinnaapput, taamaalillunilu tamanna suli ilaartorneqarsinnaavoq.

Ammip qalipaataa tunngavigalugu assigiinngisitsivigineqartoq assersuutigalugu Kalaallit Nunaata kulturianut assinganik ilaalluni misigigaluartoq, assigiinngisitsisup pineqartoq kalaallisuunngitsoq allatulli inuiattut tunuliaquteqartoq misigisinnaavoq. Naalagaaffimmi innuttaassuseqarneq sumiuussutsimi pineqartunut ilaatinneqanngilaq aammalu naalagaaffimmi innuttaassuseqalernissamut imaluunniit nunamiinnissamut akuerineqarnissamut piumasaqaatit aalajangersarneqarneranni, taamaalilluni inatsit malillugu toqqaannartumik assigiinngisitsinertut naatsorsuunneqanngilaq.

Kisianni naalagaaffimmi innuttaassuseqalernissamik imaluunniit nunamiinnissamik akuerineqarnissamut atugassarititaasut malitsigisaannik inuiaassutsit ataasiakkaat allanit ajornerusumik inissisimatinneqarpata, sumiuussuseq pissutigalugu toqqaannanngitsumik assigiinngisitsinerusussaavoq (tamanna tamatuma saniatigut Naalagaaffiit Peqatigiit kingoqqiffik tunngavigalugu assigiinngisitsinermut nunani tamalaani isumaqatigiissutaanni art.1, nr. 3-mi allaqqavoq).

Sulisitsisoq atorfimmik inuttassarsiornermut atatillugu qinnuteqartup oqaatsinik piginnaasaqarneranut piumasaqaateqarpat, tunngavissalimmik siunertanik kinaassusersiunngitsumik tunngavilersorneqanngitsunik, imaluunniit tamatuma naammassinissaanut aningaasassat naapertuugatik pisariaqaratillu, toqqaannanngitsumik assigiinngisitsisoqarsinnaavoq. Oqaatsinut piumasaqaat taamaattoq, qinnuteqartunut kalaaliunatik allatut inuiaassuseqartunut tunngatillugu, assigiinngisitsinermik sunniuteqartussaavoq.

Manna inatsit innarluuteqarnermi assigiinngisitsinermut atuutissappat, innarluut uppernarsarneqassaaq. Tamanna soorlu nakorsap allagarsiussaatigut, ikiorsiissutinut aningaasaliissutit uppernarsarneratigut, peqqinnissaqarfimmit imaluunniit peqqissaasunit uppersarneratigut pisinnaavoq.

Assigiinngisitsinissap inerteqqutigineqarnerani, pissusiviusuni inuit assigiinngisitsinermut tunngavissarititaasut ilaanniillutik pisut kisimik pineqaannanngillat, kisianni aamma inuup taamaassorineqarluni, taamaassimasorineqarluni imaluunniit taamaaliniarluni pisoqarneri aamma pineqarlutik. Inuk assersuutigalugu arnaqatiminoortuusoq ilimagineqarnera pissutigalugu assigiinngisinneqarpat, tamanna pissusiviunersoq tamaannginnersorluunniit, naliliinermut tassa attuumassuteqanngilaq.

Imm. 2-mut

Toqqaannartumik assigiinngisitsisoqarsimassaaq, inuk assigiinngisitsinermut tunngavissarititaasut ataatsit arlallilluunniit pissutigalugit, allap taamaaqataanik inissisimasup pineqarsimaneranit imaluunniit pineqartussaagaluarneranit, ajornerusumik pineqarpat. Toqqaannartumik assigiinngisitsinermi ilaatinneqarput aalajangiinerit, iliuuseqarnerit, iliuuseqannginnerit, tunngavilersuuteqarnerit il.il.

Nassuiaassut malillugu assigiinngisitsisoqarnermik nalilersuineq pissaaq, inuk innarligaalluni misigisimasoq, inuup assigiinngisitsinermut tunngavissarititaasuni taakkunani ilaatinneqanngitsup taamaaqataanik inissisimanermini qanoq pineqarneranut imaluunniit pineqartussaagaluarneranut, sanilliussinikkut.

Toqqaannartumik assigiinngisitsinermut assersuutaasinnaavoq, atorfimmut qinnuteqartoq piukkunnassuseqartoq, assersuutigalugu innarluuteqarneq, kingoqqiffik imaluunniit kinguaassiutitigut sammivik pissutigalugit itigartinneqartoq.

Toqqaannartumik assigiinngisitsinissap inerteqqutigineqarnerani aamma iliuuseqannginnerit pineqartunut ilaatinneqarput. Tassa imaappoq, assigiinngisitsineq pillugu apeqqutinik qaqitsisinnaanissamut iliuuseqarnissaq piumasaqaataanngitsoq. Taamatut iliuuseqannginnermut assersuutigineqarsinnaavoq, sulisartoq innarluutilik, innarluuteqarnini pissutigalugu suliffissarsiortutut oqaloqatigineqartussatut aggersarneqanngippat.

Imm. 3-mut

Toqqaannanngitsumik assigiinngisitsinermi pissutsit, iliuutsit, iliuuseqannginnerit, tunngavilersuutit il.il. arlaannaannulluunniit tunngatinneqanngitsut, kisianni inunnik aalajangersimasumi inissisimaffilinnik, allanit taamaaqataanik inissisimasunit, ajornerusumik pineqarnerit ilaatinneqarput. Pisup sunniutaa assigiinngisitsinermut tunngavissarititaasut inatsimmi taaneqartut pissutigalugit assigiinngisitsinermik malitseqassappat, suleriaatsimut pineqartumut il.il. suna pissutaanersoq apeqqutaanngilaq.

Toqqaannanngitsumik assigiinngisitsinermut assersuutitut taaneqarsinnaavoq atisalersornermut maleruagassaq, nasartaateqarnissamik inerteqquteqarfiusoq, taamaalillunilu pisumi aalajangersimasumi taamatut inerteqquteqarnissamut tunngavissalimmik naleqquttumillu tunngavilersuutissaqanngikkaluartoq, toqqaannanngitsumik upperisamut tunngasumik nasartaateqarnissamik inerteqquteqarfiusoq.

*§ 5-imut*

Imm. 1-imut

Aalajangersakkami nakkarsaanerit aamma kinguaassiutitigut innimiilliornerit suulluunniit pineqartunut ilaatinneqarput, soorlu oqalulluni, oqalunnani timikkullu pissusilersorluni. Ataatsimoorluni nakkarsaaneq kinguaassiutitigullu pinngitsaaliiniarneq aamma aalajangersakkami pineqartunut ilaatinneqarput. Inuup taamatut pissusilersornermik akuersinnginnera imaluunniit akuersaarnera aallaavigalugu ajornerusumik pineq, aamma uummisaarinertut isigineqarpoq.

Oqaaseqarnerit apeqqutillu assersuutigalugu oqalulluni pissusilersornerusinnaapput. Oqalunnani pissusilersorneq tassaavoq, assersuutigalugu assinik takutitsineq. Kuninneq, attuualaarneq assigisaanilluunniit allatigut iliuuseqarneq, timikkut pissusilersornermi pineqartunut ilaapput.

Piaaraluni nakkarsaaneq, inuup naleqassusaanik innarliinissamik siunertaqartoq, taamatullu piaarinani nakkarsaaneq, tassa imaappoq mianersuaalliorluni nakkarsaaneq, inuup naleqassusaanik innarliinissamik siunertaqanngitsoq, kisianni taamaattoq taamatut sunniuteqartoq, aalajangersakkami pineqartunut ilaatinneqarput.

Imm. 3-mut

Illuatungeriit pisumit paasinninnerat assigiinngitsorujussuusoq, kinguaassiutitigut innimiilliorneq pillugu suliani ilisarnaataasarpoq. Innarliisumik pissusilersornerminut (kissaatigineqanngitsumik) tunngatillugu ajunngitsumik isumaqarluni, amerlanertigut innarliisoq imminut illersorniartarpoq. Kingulleq taanna ilaatigut amerlanertigut, sullivimmi pineqartumi nalinginnaasumik peqatigeeriaaseq persuarsiorfiunngitsoq assigisaaluunniit, nassuiaatigineqartarpoq.

Kinguaassiutitigut innimiilliorneq pillugu suliassani ilisarnaataasartoq alla tassaavoq, takunnittoqarsimanerata qaqutigoortuusarnera.

Uppernarsaatissanik nalilersuinermi suliassani taakkunani pisartumi, taamaalilluni pisut (nassuiaatigineqarajuttut), innarligaasup saqqummiussinnaasai, aallaavigineqartarput. Innarligaasup oqaatigisai ilimanaateqalersinneqarsimanersut nalilersorneqarnerani, pisimasut annertuumik pingaartinneqartussaapput, tamatumalu suliani allani pisartutut pisarnera qaqutigoorpoq.

Kinguaassiutitigut innimiilliornermi pissusilersornerup pineqartup kissaatigineqanngitsumik kinguaassiutinut tunngatinneqarsimanera pingaartinneqassaaq. Tassa imaappoq, pissusilersorneq pineqartoq innarligaasumut qanoq sunniinersoq aalajangiisuuvoq aammalu innarliisup qanoq siunertaqarnera aalajangiisuunani. Ataasiakkaat inuttut killissai aallaavigalugit ataasiakkaatigut nalilersuisoqassaaq. Taamaattoq iliuuseqartoqarsimassaaq, taannalu kissaatigineqanngitsutut misigineqarsimassalluni. Kinguaassiutitigut innimiilliorneq pisimanersoq nalilersuinermi innarliinerup annertussusaa, inuup innarligaasup tungaanit iliuuseqannginneq innarliisullu ajunngitsumik isumaqarnera il.il. aamma ilanngullugit isiginiarneqassapput.

*§ 6-imut*

Inuup assigiinngisitsinermut tunngavissarititaasut inatsimmi taaneqartut pissutigalugit immikkoortinnissaanut imaluunniit nakkarsarneqarnissaanik ilitsersuinermi taamatuttaaq inatsimmi assigiinngisitsinissamik inerteqquteqarneq atuuttoq, aalajangersakkami erseqqissarneqarpoq.

*§ 7-imut*

Assigiinngisitsineq pillugu inatsimmi aalajangersakkanik unioqqutitsinermut assigiinngitsutigut peqataanerup maleruagassiivigineqarnissaa qulakkeerniarlugu, Peqataanissap inerteqqutigineqarnera inatsimmi ilaatinneqarpoq, aamma taakkua assigiinngisitsinissap inerteqqutigineqarnerini allatigut oqaasertaanni ilaatinneqanngikkaluarpataluunniit.

Assigiinngisitsinermut peqataaneq uppernarsaanissaq pillugu maleruagassat assinginik atuutsitsilertussaavoq aammalu assigiinngisitsinissap inerteqqutigineqarnerpiaatut pineqaatissiinissamut tunngavissiisinnaalluni.

Inatsisitigut isumannaatsuunissap mianerineqarnissaa pissutigalugu, peqataaneq assigiinngisitsinermik kinguneqartussaasoq, peqataasup ilisimasimasariaqarlugu imaluunniit ilisimasariaqaraluarlugu pisoqarnerinut, peqataanermut aalajangersagaq malillugu akisussaaffeqarneq killilerneqarpoq. Aammattaaq piumasaqaataavoq peqataaneq assigiinngisitsinerup pinissaanut pisariaqarsimassasoq.

*§ 8-mut*

Assigiinngisitsineq aalajangersagaq manna malillugu inatsimmik atuutsitsilissaaq, taanna tunngavissalimmik siunertaqarnermi kinaassusersiunngitsumik tunngavilersugaappat aammalu tamatuma naammassinissaanut aningaasassat naapertuuppata pisariaqarpatalu. Aalajangersakkami assigiinngisitsinerup inatsimmik naammassinninnissaanut, piumasaqaatit annertusiartortut tamarmik naammassineqartussat pingasut, aalajangersakkami aalajangersarneqarput. Taamaalilluni tassani pineqarpoq ataasiakkaatigut nalilersuinissaq, ataasiakkaat assigiinngisitsinnginnissamut illersorneqarnissamik soqutigisaqarnerat pisariaqartitsinerallu, assigiinngisitsinermut tunngavilersuutaasumut sanilliullugu oqimaaqatigiissaarneqassalluni.

Inatsimmik naammassinnittumik siunertaqarneq sullivimmi assersuutigalugu tassaasinnaavoq eqqiluisaarnissamut isumannaallisaanermullu piumasaqaat imaluunniit ilisarnartuunissaq pillugu piumasaqaat, tassani assigiinngisitsinissamut tunngavissalimmik naleqquttumillu tunngavilersuutissaqarluni.

Sulisitsisunut upperisarsiornikkut isummertaatsit aalajangersimasut siuarsarnissaannik erseqqissumik siunertaqartunut, aammalu sulinermik inuussutissarsiuteqartup uppertuunera suliffeqarfimmut pingaaruteqartutut isigineqarluni, upperisaq pissutigalugu assigiinngisitsinissap inerteqqutigineqarnera atuutinngilaq. Assersuutigalugu palasitut atorfimmut qinnuteqartoq ilagiinni naalagaaffiup tapersersugaanni ilaasortaassasoq, imaluunniit imam islamimut upperisaminik nassuerutiginnissasoq, piumasaqaatigineqarpat, tamanna assigiinngisitsinertut isigineqassanngilaq.

§ 4 apeqqutaatinnagu, soraarnerussutisialinnut imaluunniit innarluuteqarnermut ikiorserneqarnissamut, isumaginninnermi isumannaallisaatinut inuussutissarsiornermut attuumassutilinnut ilaatinneqartumut, periarfissaqarnermut imaluunniit pisinnaatitaateqarnermut ukiunut killiliussanik aalajangersaanissamut, imaluunniit aaqqissuussinerit taakkua killissaasa iluanni naatsorsuinerni ukiunut tunngavissarititaasunik atuinissamut, inatsit manna akornusiinngilaq.

§ 4 apeqqutaatinnagu, oqaatsinut piumasaqaatinik aalajangersimasunik aalajangersaanissamut inatsit manna akornusiinngilaq, assersuutigalugu qinnuteqartoq atorfinitsitsinermi kalaallisut oqalussinnaassasoq.

*§ 9-mut*

Aalajangersakkami naligiinnginnerit atuuttut naligiilersinnissaannut eqimattani ataasiakkaani pitsaasumik immikkut pineqarnissamut periarfissaqarneq maleruagassiiffigineqarpoq. Pitsaasumik immikkut iliuusissat, tamatumunnga siunertaasup naammassineqarnissaata tungaanut, atuutsinneqarsinnaassapput.

Siulersuisuni suiaassutsit katitigaanerat pillugu maleruagassat pitsaasumik immikkut pinermut assersuutissaapput.

*§ 10-mut*

Pisortani oqartussat aalajangersagaq manna malillugu iliuuseqarlutik naligiissitaanerup siuarsarnissaanut aammalu assigiinngisitsinerup akiorniarnissaanut, pisussaaffeqarput. Pisussaaffeqarnerup atuunnerani pisortani oqartussat akisussaaffeqarfiup iluanni inatsimmi siunertaq naammassiniarlugu iliuuseqarlutik, siunnerfilimmik tulleriissaartumillu periaaseqarlutik sulissutiginnissapput.

Suliniutissat suut ingerlatissallugit naleqqunnersut naapertuunnersullu, pisortani oqartussat suliassaqarfinni ataasiakkaani pisunik ilungersunartunillu misissueqqissaarneq aallaavigalugu nammineerlutik naliliiffigissavaat.

Erseqqissarneqassaaq, pisortani oqartussat suliaqartuusut naligiissitaanermik assigiinngisitsinnginnissamillu suliaqarnermut akisussaasuusut arlallit ilagiinnarmagit.

*§ 11-mut*

Aalajangersakkami, assigiinngisitsinermut tunngavissarititaasut manna inatsimmi pineqartunut ilaatinneqartut tamaasa pillugit sulisitsisunut tamanut nalinginnaasumik ingerlataqarnissamut pisussaaffeqarneq, inatsimmi aalajangersarneqarpoq. Inatsimmi pisortani taamatullu namminersortuni sulisitsisut qanorluunniit ittut tamarmik ilaatinneqarput, taakkua tamanut iluaqutigineqartussatut kattuffiineersut, nammineq kajumissutsiminnik sulinersut, peqatigiiffiunersut allatulluunniit iluseqarnersut apeqqutaatinnagu.

Sulisitsisut ingerlataqarnissamut pisussaaffeqarnerannik naammassinninneq, suliassaqarfimmi oqartussap akisussaasuusup ilitsersuineratigut ilisimasanillu paasissutissiisarneratigut qulakkeerneqassaaq.

*§ 12-imut*

Aalajangersakkami, assigiinngisitsinissamut nalinginnaasumik inerteqquteqarneq suliffeqarnermut pissutsiniittunut tamanut atuuttoq erseqqissarneqarpoq.

Imm. 1-imut

Aalajangersagaq imminermini pingaaruteqanngilaq, kisianni taamaallaat §§ 4-7-imi nalinginnaasumik assigiinngisitsinissap inerteqqutigineqarneranik erseqqissaanerulluni.

*Naligiimmik aningaasarsianut atugassaqartitsinissaq pillugu immikkut*

Assigiinngisitsinermut tunngavissarititaasut inatsimmi taaneqartut pissutigalugit aningaasarsiatigut assigiinngisitsisoqartoq oqartoqarsinnaalernissaanut, sulineq assigiittoq assigiimmik naleqartoq tassani pineqassaaq. Aallaaviatigut sulisitsisumi ataatsimi atorfimmi ataatsimi imaluunniit assingusumi sulisut imminnut sanilliunneqassapput. Aningaasarsiat ataatsimoortut tamarmik sanilliussinermi tunngavigineqassapput. Aningaasarsiat arlalinnik imaqarpata, immikkoortui tamarmik immikkut naligiimmik aningaasarsiat pillugit piumasaqaammik naammassinnissapput. Tunniunneqartartunik ataatsimoortunik nalilersuinissaq naammanngilaq, tassami suliassaqarfimmi paasiuminartitsinissaq pingaaruteqarmat.

Sulisitsisup sulisunut qaffasinnerusumik aningaasarsialinnut tunngatillugu aningaasarsiaannik appartitsinerani, naligiimmik aningaasarsiaqarnissamut piumasaqaat naammassineqarsinnaanngilaq.

Manna inatsimmi aningaasarsianut oqaaseq nalinginnaasumik paasinnittarnermut naapertuuppoq, taanna malillugu sulinermi aningaasarsiat qanorluunniit ilusillit tamarmik pineqartunut ilaatinneqarput. Tassa imaappoq, bonusit ajunngitsorsiassallu aamma pineqartunut ilaatinneqartut. Aningaasarsianut oqaaseq aalajangersaanerup ilusaa apeqqutaatinnagu atuuppoq, ilanngullugit assersuutigalugu nalunaaquttap akunneranut aningaasarsiaqarneq, akkordimut aningaasarsiaqarneq qaammammusiaqarnerlu, aammalu atorfinitsitseriaaseq. Sulinermut tunngasumik inuttut tapeqarneq, assersuutigalugu tapit immikkut suliassaqarnermut attuumassuteqartut imaluunniit tapit inuup immikkut piukkunnassuseqarneranut attuumassuteqartut, pineqartunut ilaatinneqarput. Aammattaaq akissarsiaritinneqartut pisussaaffittut imaluunniit nammineq kajumissutsimik tunniunneqarnersut pingaaruteqanngilaq.

Imm. 2-mut

Inatsit malillugu naammattumik illersuinissaq qulakkeerniarlugu, piumasaqaatit naligiissitaaneq imaluunniit assigiinngisitsinnginnissaq pillugit inatsit manna malillugu saqqummiunneqartut pissutigalugit soraarsitsisoqannginnissaanut illersuinissaq pisariaqarpoq.

Uppernarsaanissamut maleruagassat kapitali 8-miittut atuupput.

*§ 13-imut*

Atorfinitsitsinissamut suliap ingerlanerani aammalu atorfinitsitsereernerup kingorna paasissutissanik piniarnissap inerteqqutigineqarnerata unioqqutinneqarnera, inatsimmik immikkoortumik unioqqutitsineruvoq. Taamaalilluni paasissutissanik taakkuninnga piumaffigineqartoq, atorfimmut toqqarneqanngitsuussasoq, tunngavissaatinneqanngilaq.

Aalajangersakkami suiaassuseq pillugu paasissutissanik piniarnissaq inerteqqutigineqanngilaq. Naartuneq, meeravissiartaarneq, ilaqutariinni pilersaarusiorneq, suiaassutsini kinaassuseqarneq, suiaassutsimik takutitsineq aamma suiaassutsit ilisarnaataat pillugit paasissutissanik piniarnissamik inerteqquteqarnermi, inatsisinik unioqqutitsilluni suiaassuseq pillugu paasissutissanik piniartoqarluni pisoqartillugu, taakkununnga tunngassuteqassaaq.

Paasissutissanik piniarnissap inerteqqutigineqarnerani aamma ilaatinneqarpoq innarluuteqarneq, tassami paasissutissanik, inuup innarluutillip tunngavissaqanngitsunik atorfimmit mattunneqarnissaanut pisooqataasinnaasunik, sulisitsisup tigusaqarnissaata pinngitsoortinnissaa, siunertaammat. Peqqissutsimut tunngasut, sulinerup ingerlannissaanut annertuumik pingaarutillit, pillugit sulisartup paasissutissiinissamut pisussaaffeqarnissaa, tamatumani akornuserneqanngilaq, aamma sulisitsisut aamma atorfillit akornanni Inatsisitigut pissutsit pillugit Inatsisartut inatsisaat nr. 11, 29. november 2013-imeersumi § 7 takuuk, taanna malillugu sulisartoq atorfimmik tigusinermini peqquserlunnertut ittumik pineqartumik nappaateqarnini oqaatigisimanngippagu, napparsimaneq akuerisaasumik sulinngitsoornertut isigineqarsinnaanngilaq.

Imm. 2-mut

Pisut ilaanni, timikkut, tarnikkut imaluunniit eqqarsartaatsikkut piginnaasaqarnerit aalajangersimasut sulinerup ingerlannissaanut pisariaqarsinnaanerat pissutigalugu, suliffissarsiortup innarluuteqarnera pillugu paasissutissanik piniarnissaq akuerisaasinnaavoq. Taamaalilluni suliffissarsiortup suliassani suliarisinnaagai sulisitsisup paasinarsisitsisinnaaneranut aalajangersagaq akornusiissanngilaq.

Inuiaassuseqarneq pillugu paasissutissanik piniarnermut tunngatillugu aamma taanna atuutissaaq, tassami assersuutigalugu oqaatsinik aalajangersimasunik piginnaasaqarnerit, atorfimmi suliassat isumaginissaannut pisariaqarsinnaammata.

Aalajangersagaq inatsimmi assigiinngisitsinissap inerteqqutigineqarnerani ilaatinneqanngitsut pillugit §§ 8-mut aamma 9-mut ataqatigiissillugu isigineqassaaq. Taamaalilluni atorfinitsitsinermi assersuutigalugu innarluuteqarneq imaluunniit oqaatsit tunngavigalugit assigiinngisitsinissaq akuerisaappat, aamma atorfinitsitsinnginnermi tamanna pillugu paasissutissanik piniarnissaq aamma akuerisaasariaqarpoq.

Naartuneq, meeravissiartaarneq, meerartaarnissamik pilersaaruteqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq aamma suiaassutsit ilisarnaataat pillugit paasissutissanik sulisitsisup piniarnissaa akuerineqartassanngilaq.

*§ 14-imut*

Imm. 1-imut

Aalajangersagaq naartuneq, erninermi sulinngiffeqarneq imaluunniit meeravissiartaarneq pissutigalugit soraarsitsinissap inerteqqutigineqarneranut tunngassuteqarpoq.

Inerteqquteqarnermi naartunermut, erninermi sulinngiffeqarnermut meeravissiartaarnermullu attuumassuteqartut tamarmik pineqarput, tamatuma malitsigisaanik assersuutigalugu naartunermut attuumassutilimmik napparsimavimmi misissortinneq pissutigalugu sulinnginneq tunngavilersuutigalugu soraarsitsineq, aamma inatsimmik unioqqutitsineruvoq.

Sulisoq naartuneranut, erninermi sulinngiffeqarneranut imaluunniit meeravissiartaarneranut piffissatigut atatillugu, kisianni allanik pissuteqartumik, soraarsinneqarpat, soraarsitsinermut naartuneq, erninermi sulinngiffeqarneq imaluunniit meeravissiartaarneq tunngavilersuutigineqartoq, sulisitsisup uppernarsassavaa.

Imm. 2-mut

Erninermi sulinngiffeqarnermut tunngasut pissutigalugit, sulinermi sulisimanerup sivisussusaata atuutsinnissaanut tunngatillugu assigiinngisitsisoqannginnissaa qulakkeerniarlugu, aalajangersagaq ilanngunneqarpoq. Tassani aningaasarsiatigut sulinerup sivisussusaa, nalliuttorsiornissamut sulinerup sivisussusaa kiisalu sulinerup sivisussusaa soraarsitsinissamut ilimasaarinerup sivisussusissaanik naatsorsuinermut tunngassuteqarneq pineqarsimasinnaapput.

Aalajangersagaq soraarnerussutisiassanut tunngatillugu sulinerup sivisussusaanut tunngassuteqanngilaq, tassami soraarnerussutisiassanut neriorsuutip annertussusaanut akiliutigineqartut aningaasartai apeqqutaasarmata. Sulisitsisoq naartunermi aamma erninermi sulinngiffeqarnerup nalaani aningaasarsianut soraarnerussutisiassanullu akiliutissamik akiliinissamut amerlanertigut pisussaaffeqartarmat, akiliutissat akilerneqartut naapertorlugit sulisimanerup sivisussusaanik katersisoqartarpoq. Piffissani sulisitsisup sulinermik inuussutissarsiuteqartumut aningaasarsianik akiliinissamut pisussaaffeqarfiginngisaanni, sulinermik inuussutissarsiuteqartumut soraarnerussutisiassanut akiliutissanik akiliinissamut pisussaaffeqarnermik tamanna malitseqanngilaq, taakkualu allatut isumaqatigiissuteqartoqanngippat, piffissat sulinngiffeqarfiusut soraarnerussutisiassani sulinerup sivisussusaanik naatsorsuinermi ilanngunneqartanngillat.

Imm. 3-mut

Aalajangersakkami angajoqqaat naartunermut, erninermi sulinngiffeqarnermut meeravissiartaarnermullu atatillugu sulinngiffeqarnissaq toqqarpassuk, taakkua tamanna pissutigalugu ajornerusumik inissisimalersinneqannginnissaat, qulakkeerneqarpoq.

Siunnersuummi sulinermik inuussutissarsiuteqartut sulinngiffeqarsinnaatitaanerminnik atuisut, suliffimminnut uternerminni sulinermi atugassarititaasut ajornerulersimannginnissaannik pisinnaatitaaffeqarnerat qulakkeerneqarpoq.

Naartuneq, erninermi sulinngiffeqarneq imaluunniit meeravissiartaarneq pissutigalugu soraarsitsinissap inerteqqutigineqarnerani, soraarsitsinerpiaannaat isigalugit soraarsitsinerit kisimik ilaatinneqanngillat, kisianni aamma sulinermi atugassarititaasut annertuumik allannguuteqarnerat, soraarsitsinermut sanilliunneqarsinnaasoq, aamma ilaatinneqarpoq. Tassunga atatillugu naliliisoqassaaq, soraarsitsinertut tamanna isigineqartussaatinnagu, sulinermik inuussutissarsiuteqartup atorfeqarnerminni atugassarititaasut qanoq allanngortinneqarnerat naammagiinnarsinnaanerai. Allannguutit annikitsut aalajangersimasut, taakkua sulinermik inuussutissarsiuteqartumut pitsaannginnerunerat apeqqutaatinnagu, atorfeqarnermut tunngasut killissaasa iluanniipput, taamaalillunilu sulinermik inuussutissarsiuteqartup naapertuuttumik naammagiinnarsinnaasaasa iluanniillutik. Allannguut aqutsisutut pisinnaatitaanerup killissaasa iluanniinnersoq, allannguutip nalilersorneqarnerani, tamatumunnga ilanngullugu allannguut sulinermut isumaqatigiissummi tassungalu atugassarititaasuni pineqartunut ilaasutut isigineqarsinnaanersoq pingaartinneqassaaq. Taamatuttaaq ataatsimut isiginnilluni, aamma sulisunut allanut tunngassuteqartumik allanngortitsisoqarsimanersoq pingaaruteqassaaq.

*§ 15-imut*

Naligiissitaaneq pillugu aalajangiisartunut naammagittaalliornialinnginnermi, aningaasarsianik aalajangersaanermi assigiinngisitsisoqarnersoq nammineerlutik nakkutiginissaanut, aalajangersakkami sulisartut periarfissinneqarput.

Pisortat sulliviini aningaasarsianut atugassarititaasut sulisartut isumaqatigiissutaannit annertuumik maleruagassiivigineqartarmata, tassani pingaartumik tapit nakkutiginissaat naleqqutissaaq.

Aningaasarsianut atugassarititaasunik aalajangersaanermi assigiinngisitsisoqarnersoq pasitsaassilinnginnermi, aningaasarsiani assigiinngisitsinerusinnaasoq inatsimmi assigiinngisitsinissamut tunngavissarititaasunut attuumassuteqarnersoq, sulisartup uppernarsarsinnaasariaqarpaa. Pasitsaassineq tassunga ilanngullugu pissutsinik allanik aallaaveqartariaqarpoq. Pasitsaassinermut assersuutigalugu suleqatip suliassanik assingusunik suliaqartarnera imaluunniit assinganik nalilimmik sulisarnera imaluunniit atorfiup suussusaa assigigaa, sulisartup tunngavilersuutigisinnaavai. Taamaaqataanik sulisartup allat isumaqatiginninniareernerup kingorna aningaasarsiaminnik qaffaavigineqarsimasut paasippagu, tamanna aamma pasitsaassinermut tunngavilersuutigineqarsinnaavoq. Peqatigisaanik pasitsaassinerup naammattumik tunngavilersorneqarsimannginnera pissutigalugu, sulisitsisoq paasissutissanik tuniumaneqarani, paasissutissanik taakkuninnga pissarsinissamut killissap qaffasippallaarnissaa pisariaqanngilaq, tassami tamanna aaqqiaginngisitsilersinnaammat. Taamaattumik sulisitsisup pasitsaassineq tunngavissaqanngitsoq isumaqarnera pissutaalluni, sulisitsisoq aningaasarsianut paasissutissanik tunniussisariaqarpoq.

Sulisartut sulisup aalajangersimasup aningaasarsiaannut tunngasut pillugit paasissutissanik pisinnaanissaa, aalajangersakkami siunertarineqanngilaq.

Paasissutissat sulisunut ataasiakkaanut tunngasut mianerineqarnissaat qulakkeerniarlugu, sulisartoq aningaasarsianut paasissutissanik tigusaqartup tunniussinermut atatillugu nipangiussisimanissamut uppernarsaat atsiussavaa. Tamanna pingaartumik suliffeqarfinnut minnerusunut naleqquppoq, tassani suliaqarnermi sulisup paasissutissani pineqartup kinaassusaa paasineqarsinnaatinnagu nalinginnaasumik aningaasarsiat annertussusaannik tunniussisoqarsinnaasanngimmat.

*§ 16-imut*

Inuit naartunermut, erninermut imaluunniit meeravissiartaarnermut atatillugu, pissutsinit inatsimmi taaneqartunit, pitsaanerusunik atugaqartinneqarnissaannut, inatsimmi aalajangersagaq akornusiinngilaq.

*§ 17-imut*

Imm. 1-imut

Inuk kingoqqiffik, ammip qalipaataa, inuiaassuseqarneq imaluunniit sumiuussuseq, upperisaq, kinguaassiutitigut sammivik, suiaassutsini kinaassuseqarneq, suiaassutsimik takutitsineq imaluunniit suiaassutsit ilisarnaataat pissutigalugit kimulluunniit (immaqa akiliilluni imaluunniit atugassarititaasut kinaassusersiunngitsut allat atuutsillugit) neqeroorutigineqaraluartunit imaluunniit allatigut ammasunut mattunneqarluni, imaluunniit inuk akiliinissamut il.il. tunngatillugu atugassarititaasunit nalinginnaasumik atuuttunit sukannernerusunik atugassaqartinneqarluni pisoqarnerinut, aalajangersagaq tunngassuteqarpoq.

Aalajangersagaq atituumik isigalugu sullissinermut suliffeqarfinni atuuppoq. Aalajangersakkami sullissinerit suulluunniit imaluunniit sullississutit inuussutissarsiornissaq imaluunniit tamanut iluaqutigineqarnissaat eqqarsaatigalugu tamanut atugassiissutigineqartut ilaatinneqarput.

Aalajangersakkami assersuutigalugu, sunilluunniit tuniniaanernik, iluarsaassinernik sullissinernillu aaqqissuussanit sullississutit, nakorsiarnissaq kigutileritinnissarlu, angallassissutinik tamanut neqeroorutigineqartunik sunilluunniit angallassinissaq kiisalu neriniartarfinni, akunnittarfinni, pensionatinilu il.il sullinneqarnissaq ilaatinneqarput.

Inuussutissarsiutigalugu illuutinik aalaakkaasunik imaluunniit inissianik tuniniaaneq attartortitsinerlu kiisalu inissiaatileqatigiiffiit iluanni attartortitsineq aamma aalajangersakkami pineqartunut ilaapput.

Imm. 2-mut

Aalajangersagaq malillugu imm. 1-imi taaneqartuni pissuteqartumik inuup sumiiffimmut, takutitsivimmut, saqqummersitsivimmut, katerisimaartunut assigisaannulluunniit naliginnaasumik ammasunut allatuut atugassaqartinneqarluni isernissaata akueriumannginnera, aammattaaq aalajangersagaq malillugu inerteqqutaavoq. Tassani assersuutigalugu pineqarput nuannaariartarfiit (filmertarfiit, qitigiartarfiit, neriniartarfiit, imerniartarfiit, tusarnaartitsinerit il.il.), timersornermi aaqqissuussinerit il.il. tamat iserfigisinnaasai.

Aalajangersagaq manna malillugu unioqqutitsinerit Naligiissitaaneq pillugu aalajangiisartunit suliarineqarsinnaasanngillat, kisianni tamatumunnga taarsiullugu eqqartuussivinni pinerluuteqarsimasunik suliassatut suliarineqarsinnaassallutik.

Aalajangersakkami kingoqqiffik il.il. pissutigalugit assigiinngitsitsinissap inerteqqutigineqarnera pillugu inatsit nr 289, 9. juni 1971-imeersoq, Kalaallit Nunaannut aalajangersagaasoq, ingerlateqqinneqarpoq, ilassutigineqarluni “kinguaassiutitigut sammivik, suiaassutsini kinaassuseqarneq, suiaassutsimik takutitsineq imaluunniit suiaassutsit ilisarnaataat”.

Tamatuma saniatigut kingoqqiffik il.il. pissutigalugit assigiinngisitsinissap inerteqqutigineqarnera pillugu inatsimmut tunngatillugu aalajangersakkap atuuffissaanni allanngortitsinissaq siunertarineqanngilaq.

*§ 18-imut*

Imm. 1-imut

Illersuinissamut tunngavissarititaasut, Naligiissitaaneq pillugu aalajangiisartut aalajangiisinnaatitaaffiini pineqartunut ilaatinneqartut aalajangersakkami allattorneqarput. Aalajangersagaq malillugu suiaassuseq, naartuneq, erninermi sulinngiffeqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq, suiaassutsit ilisarnaataat, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, innarluuteqarneq, ukiut, politikkikkut isiginnittaaseq, upperisaq imaluunniit upperisaqarneq pissutigalugu assigiinngisitsinerup naammagittaalliutigineqarneri aalajangiisartut suliarisinnaavaat.

Naligiissitaaneq pillugu aalajangiisartut pisortat ingerlatsineranni ilaapput, taamaalillunilu pisortat ingerlatsivigalugu, inatsisissatut siunnersuummi maleruagassat saniatigut pisortat ingerlatsinerannut inatsisini maleruagassani nalinginnaasuni pineqartunut ilaatinneqarlutik, ilanngullugit pisortat suliassanik suliarinnittarnerannut inatsit.

Tamatuma atuunnerani ilaatigut Naligiissitaaneq pillugu aalajangiisartut aalajangiinerminnut tunngavilersuinissamut pisussaaffeqarput, taamatullu Naligiissitaaneq pillugu aalajangiisartut suliassamik suliarinninnerminni suliami attuumassuteqartumut tusarniaasartussaapput. Naligiissitaaneq pillugu aalajangiisartut aamma pisortat ingerlatsineranni tunngaviusumik taagorneqartut malittussaavaat, tamatumalu atuunnerani Naligiissitaaneq pillugu aalajangiisartut suliami aalajangiisoqannginnerani pisariaqartunik suliami paasissutissiinissamut pisussaaffeqarput. Tamatumani ilaatinneqarput pissutsit suliani inatsisinut taamatullu pissusiviusunut tunngassuteqartut.

Naligiissitaaneq pillugu aalajangiisartut suliassanik suliarinninneranni aningaasartuutit Naligiissitaaneq pillugu aalajangiisartut nammineerlutik akilissavaat. Aalajangiisartuni suliarinninneq taamaalilluni suliami pineqartunut akeqanngilaq. Suliami pineqartut suliamut atatillugu namminneerlutik aningaasartuuteqarsimappata, assersuutigalugu eqqartuussissuserisumut akiliuteqarsimappata, tamanna aalajangiisartut susassarissanngilaat. Naligiissitaaneq pillugu aalajangiisartut taamaalillutik aamma suliami pineqartuni ajorsartoq illuatungiusup aningaasartuutaannik taarsiinissamik pisussaaffilersinnaanngilaat. Naligiissitaaneq pillugu aalajangiisartut suliassani Naligiissitaaneq pillugu aalajangiisartunut qaqinneqartuni allaffissornikkut inaarutaasumik aalajangiissapput.

Imm. 2-mut

Suiaassuseq, naartuneq, erninermi sulinngiffeqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq, suiaassutsit ilisarnaataat, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, innarluuteqarneq, ukiut, politikkikkut isiginnittaaseq, upperisaq imaluunniit upperisaqarneq pissutigalugit assigiinngisitsinissap inerteqqutigineqarnera pillugu ataatsimoorluni isumaqatigiissutini aalajangersakkat unioqqutinneqarnera pillugu sulinermik inuussutissarsiuteqartup naammagittaalliutai, Naligiissitaaneq pillugu aalajangiisartut aamma suliarisinnaassagai, imm. 2-mi siunnersuutigineqarpoq.

Naligiissitaaneq pillugu aalajangiisartut aalajangiisinnaatitaanerisa killissalersorneqarnerata kingunerisaanik inatsisini maleruagassat allat unioqqutinneqarnerannut naammagittaalliutit suliassatut tiguneqassanngillat. Naligiissitaaneq pillugu aalajangiisartut inatsisip il.il. Naligiissitaaneq pillugu aalajangiisartut aalajangiisinnaatitaaffiini pineqartunut ilaasup atorneqarnera nassuiarneqarneralu pillugu apeqqutit taamaallaat isummerfigisinnaavaat. Taamaattumik aalajangiinerit pisortat ingerlatsivianni aalajangiiffigineqartut naammagittaalliutigineqarnerannut tunngatillugu, Naligiissitaaneq pillugu aalajangiisartut naammagittaalliut assigiinngisitsinermut pissusiviusuni tunngassuteqarnersoq, imaluunniit naammagittaalliorneq maleruagassat allat atorneqarnerannut nassuiarneqarnerannullu taamaallaat tunngassuteqarnersoq, isummerfigisussaavaat.

Imm. 3-mut

Naligiissitaaneq pillugu aalajangiisartunut naammagittaalliorsinnaanissamut naammagittaalliortoq nammineerluni assigiinngisitsinermit, taassuma naammagittaalliuutigisaanit, toqqaannartumik kalluarneqarsimassaaq.

*§ 19-imut*

Aalajangersagaq Naligiissitaaneq pillugu aalajangiisartut inuttalersorneqarnerannut aammalu Naligiissitaaneq pillugu aalajangiisartunut ilaasortanik toqqaasarnermut maleruagassanik imaqarpoq.

Imm. 1-imut

Aalajangiisartut ataatsimik siulittaasoqassasut sisamanillu ilaasortaqassasut siunnersuutaavoq.

Imm. 2-mut

Siulittaasoq Naalakkersuisunit toqqarneqassaaq aammalu Nunatta eqqartuussisuanit inassutigineqassalluni. Siulittaasoq cand.jur.-tut ilinniarsimasuussaaq. Tamatumani Naligiissitaaneq pillugu aalajangiisartuni, inatsit malillugu aalajangiisinnaatitaasussani, pisariaqartunik piginnaasaqarnissaq qulakkeerniarneqarpoq.

Imm. 3-mut

Kattuffinnit, peqatigiiffinnit, sullissivinnit il.il. inassuteqarnerit malillugit Naligiissitaaneq pillugu aalajangiisartunut ilaasortanik Naalakkersuisut toqqaassapput.

Piumasaqaataavoq inassutigineqartut assigiinngisitsinermut tunngavissarititaasut inatsimmi taaneqartut ataaseq arlallilluunniit uppernarsaatitalimmik paasisimasaqarfigissagaat. Taamaaliornermi suliassaqarfinni assigiinngitsuni Naligiissitaaneq pillugu aalajangiisartut suliaqarfigisassaattut naatsorsuutigineqartuni, atituunik ilisimasaqarnissaq qulakkeerneqassaaq.

Naligiissitaaneq pillugu aalajangiisartunut ilaasortatut aallaaviatigut inassutigineqarsinnaapput inuit kommunalbestyrelsinut, nunaqarfinni aqutsisunut ilagiillu sinniisaannut qinersisarnerit pillugit Inatsisartut inatsisaanni qinigaasinnaaneq pillugu maleruagassat malillugit kommunalbestyrelsimut qinigaasinnaasut kisimik inassutigineqarsinnaapput.

Kattuffiit innuttaasullu inassuteqartut Naligiissitaanermut siunnersuisoqatigiit § 19 naapertorlugu suiaassutsit naligiimmik agguarlugit katitigaasinnaanissaat qulakkeerniarlugu, suiaassutsit amerlaqatigiissillugit ilaasortanik inassuteqarnissamut pisussaaffeqarput.

Imm. 4-mut

Naligiissitaaneq pillugu aalajangiisartut politikkimut attuumassuteqannginnissaat qulakkeerniarlugu, sullissivinnit siunnersuisoqatigiinniillu inassuteqartussanit inassuteqaatit malillugit ilaasortat allat Naalakkersuisut toqqassavaat.

Toqqaanermi pingaartumik makkua pingaartinneqassapput:

- pisariaqartunik piginnaasaqarneq

- ilaasortaanermi piumasaqaatigineqartunut naapertuuttumik pissusilersorneq, ilaasortaanerup ingerlannerani aammalu avataani

- naligiissitaaneq pillugu aalajangiisartut suliassaannik naammassinninnissamut suleqataanissaq

- inatsit manna naapertorlugu naligiissitaaneq pillugu aalajangiisartut sulineranni tunngavissarititaasunik akuersaarneq.

Naligiissitaaneq pillugu aalajangiisartunut ilaasortat allanik inuussutissarsiuteqarunik, Naligiissitaaneq pillugu aalajangiisartuni sulinermut aporaassinnaasunik, taakkua tunuartariaqarput.

Imm. 5-imut

§ 19-imi piumasaqaatit naammassineqarsimappata, piffissap ukiunik pingasunik sivisussusillip iluani ilaasortaq Naalakkersuisut tunuartissinnaavaat.

*§ 20-mut*

Naligiissitaaneq pillugu aalajangiisartunut ilaasortaq qanoq pisoqarnerani tunuartinneqarsinnaanersoq, aalajangersakkami maleruagassiivigineqarpoq.

Ilaasortaq inatsit naapertorlugu suliassanik suliaqarnermini annertuumik sumiginnaasimappat imaluunniit ilaasortap inatsimmi suliassanik toqqissisimanartumik suliarinninnissaanut tatiginninneq annertuumik sanngiillisillugu, ilaasortaq iliuuseqarsimappat, imaluunniit ilaasortaq Naligiissitaanermut siunnersuisoqatigiinnut ilaasortanit sisamanit tunuartinneqartussatut inassutigineqarpat, aammalu Naalakkersuisut misissuereernerminni isumaqarpata tunuartitsineq pissasoq, piffissap ukiunik pingasunik sivisussusillip naannginnerani Naalakkersuisut ilaasortaq tunuartissinnaavaat. Inassuteqaat allaganngorlugu tunngavilersorneqassaaq.

Naligiissitaaneq pillugu aalajangiisartut pisuni qanoq ittuni tunuartinneqarsinnaanersut ersarissumik allassimanerani, Naligiissitaaneq pillugu aalajangiisartut politikkikkut arlaannaannulluunniit attuumassuteqannginnerat, aalajangersakkami qulakkeerneqarpoq. Aalajangersagaq aamma Naligiissitaaneq pillugu aalajangiisartut siulittaasuannik tunuartitsisarnermut tunngassuteqarpoq.

Tamatuma saniatigut maleruagassami, Naligiissitaaneq pillugu aalajangiisartut ukiumut nalunaarusiortannginnerat, kiisalu aalajangiisartut suliami pitsaasumik qulakkeerinnginnerat nr. 1-ip ataaniinnerat erseqqissarneqarpoq. Tamanna aalajangiisartut suliaat naammaginartumik pitsaassuseqarnissaa kiisalu suliaat ammasumik ingerlanissaa qularnaarniarlugit. Manna maleruagassaq naapertorlugu aalajangiussanik isumaqatigiinnginneq pissutigalugu ilaasortamik tunuartitsineq pisinnaanngilaq. Ilaasortamik tunuartitsineq tunngavilersorluagaassaaq aamma attuumassuteqanngitsumik suliap pitsaassusaanik naliliinermik tunngaveqassaaq.

Naalakkersuisut Naligiissitaaneq pillugu aalajangiisartunut ilaasortamik tunuartitsinissaq pillugu Naalakkersuisut aalajangiinerat allaffissornikkut oqartussamut allamut naammagittaalliutigineqarsinnaanngilaq.

Ilaasortaq aalajangersagaq manna naapertorlugu tunuartinneqarpat, piffissap sinneranut ilaasortamik nutaamik toqqaaneq § 18, imm. 4 naapertorlugu pissaaq.

Piumasaqaatit immikkoortuni 1-4-mi taaneqartut tamakkiisuupput.

Nr. 1-imut

Ilaasortap suliassaannik suliarinninnermi annertuumik sumiginnaaneq ima paasineqassaaq, assigiiaanik kukkunerni arlalinni ilaasortaq suliassami naammattumik piukkunnassuseqanngitsoq, uppernarsaatissaqartoq. Aamma kukkunerup annertuup ataatsip ersersissinnaavaa ilaasortaq tunngaviusumik suliatigut piginnaasaqanngitsoq.

Ilaasortap suliassaannik suliarinninnermi annertuumik sumiginnaaneq aamma tassaasinnaavoq, ilaasortaq arlaleriarluni atuuttumillu tunngavissaqanngitsumik Naligiissitaaneq pillugu aalajangiisartut ataatsimiinnerinut takkuttannginneq.

Ilaasortap tungaanit aalajangersimasumik annertussusilimmik pisoqarsimatillugu aatsaat, tamanna ilaasortap tunuartinneqarneranik malitseqarsinnaassaaq. Peqatigisaanik assigiiaartunik arlalinnik kukkusimassapput imaluunniit kukkuneq ataaseq annertooq, ilaasortaq siunissami isumannaatsumik ilaasortap sulineranik ingerlatsisinnaanngitsoq ilimagissallugu pissutissaqalersitsisimassaaq.

Nr. 2-mut

Ilaasortap suliassani toqqissisimanartumik suliarisinnaaneranut tatiginninneq annertuumik annikillisillugu iliuuseqarneq ima paasineqassaaq, assersuutigalugu ilaasortaq nakkarsaalluni pissusilersorneq pissutigalugu taarsiissutissamik akiliisussanngortitaasimasoq imaluunniit ilaasortaq tusagassiuutini tamanit takuneqarsinnaasuni assigiinngisitsinnginnissamut tunngasunik oqaaseqarsimasoq, ilanngullugu facebook-imi quppernermi.

Taamatuttaaq ilaasortaq imigassartorsimalluni assigisaanilluunniit, Naligiissitaaneq pillugu aalajangiisartut ataatsimiinneranni takkuppat, tamanna ilaasortap suliassaannik toqqissisimanartumik ilaasortaq suliaqarsinnaaneranut tatiginninneq annikilliserujussuarlugu iliuuseqarsimanerusussaavoq.

Nr. 3-mut

Ilaasortamik tunuartitsinissamut inassuteqaat allaganngorlugu tunniunneqassaaq aammalu tunngavilersorneqarsimassalluni.

Inassuteqaat Naligiissitaaneq pillugu aalajangiisartunut ilaasortanit minnerpaamik sisamanit atsiorneqassaaq. Ilaasortat tamarmik, ilanngullugu aamma siulittaasoq, inassuteqaammut atsiornissamut periarfissaqarput. Taamaattoq ilaasortaq inassutigineqartoq inassuteqaatip tunniunneqarneranut tunngatillugu suliamut attuumassuteqarpallaartussaavoq.

Naalakkersuisut suliami pisunik sukumiisumik misissuineranni suliap naammattumik paasissutissartaqartinnissaanut tunngaviusoq malinneqartussaavoq, tamatuma malitsigisaanik paasissutissat allaganngorlugu tunngavilersuummi inassuteqaammut ilanngunneqartumi allassimasoq misissorneqartussaapput. Najoqqutassatigut eqqortumik aalajangiisinnaalernissamut annertunerusunik misissuisoqassasoq, misissuinerup malitsigippagu, Naalakkersuisut tamatuminnga pisussaaffeqarput.

Nr. 4-mut

Ilaasortap suliassaannik annertuumik sumiginnaasoqarani, kisianni piginnaasaqannginneq, tunniusimannginneq, soqutigisaqannginneq il.il. pissutigalugit ilaasortap naammaginartumik aalajangiisartuni sulinini ingerlassinnaanagu pisoqartarneri sillimaffiginiarlugit, tunngavissaatinneqartoq ilanngunneqarpoq.

*§ 21-mut*

Siunnersuutaavoq Naligiissitaaneq pillugu aalajangiisartut inatsisip matuma unioqqutinneqarneranut taarsiivigineqarnissaq aalajangersinnaagaat.

Naligiissitaaneq pillugu aalajangiisartut nalinginnaasumik allaffissornikkut inatsisini najoqqutassat imaluunniit pisortat ingerlatsineranni allagaatit aalajangersimasut atorunnaarsinnissaannut imaluunniit naqqiissuteqarfiginissaannut periarfissaqanngillat. Taamaattoq Naligiissitaaneq pillugu aalajangiisartut aalajangiinerat, taamaattoqarnerani paasineqarluni pisortat ingerlatsineranni aalajangiinermut atatillugu inatsit unioqqutillugu assigiinngisitsisoqarsimasoq, pisortat ingerlatsivianni oqartussap aalajangiisimasup suliassamik suliarinneqqilernissamut pisussaaffeqarnera aammalu tamatumunnga pisortat ingerlatsineranni inatsisini tunngaviusunut nalinginnaasunut naapertuuttumik aalajangiisussaanera, tamatuma kingunerisussaavaa.

*§ 22-mut*

Aalajangersakkami imm. 1 malillugu Naligiissitaaneq pillugu aalajangiisartut naammagittaalliuutit, pisortat ingerlatsivianni oqartussamut allamut suliakkiissutigineqarsinnaasut, suliami aalajangiisoqareertinnagu, suliarisinnaanngilai. Tamatuma atuunnerani assersuutigalugu soraarsitsineq il.il. pillugu aalajangiineq, aqutsisoqarfimmi immikkoortumi aalajangiiffigineqarsimasoq, tamatumunnga naammagittaalliornissamut periarfissaqarsimappat, Naalakkersuisoqarfik pineqartoq suliami aalajangeereertinnagu, Naligiissitaaneq pillugu aalajangiisartunut suliakkiissutigineqarsinnaanngilaq. Sullissiviit namminersortut il.il. pisortani oqartussanut naammagittaalliutigineqarsinnaallutik pisoqartillugu, Naligiissitaaneq pillugu aalajangiisartunut naammagittaalliorsinnaalinnginnermi, naammagittaalliornissamut periarfissaq taanna atorneqareersimassaaq.

Imm. 2-mut

Suliassaq Inatsisartut Ombudsmandianni imaluunniit eqqartuussivinni suliarineqartoq, Naligiissitaaneq pillugu aalajangiisartut suliarisinnaanngilaat.

Imm. 3-mut

Suliami pineqartut suliassap Naligiissitaaneq pillugu aalajangiisartuni suli suliarineqarnerani eqqartuussivinni suliakkiisinnaanngillat imaluunniit Inatsisartut Ombudsmandianut naammagittaalliorsinnaanatik. Aalajangersakkami siunertaavoq, suliassami naammagittaalliortup eqqartuussivinni suliassanngortitsineratigut, suliassap misilinneqarnissaanut aalajangiisartunik aaqqissuussinerup malitsigisaanut, naammagittaalliortup sukanninnginnerusumik periarfissaarutsinneqannginnissamut, naammagittaalliortup illersorneqarnissaa. Naammagittaalliortup naammagittaalliutiminik tunuartitsinissaanut, tamatumalu kingorna suliassap eqqartuussivinnut suliakkiinissaanut imaluunniit Inatsisartut Ombudsmandianut naammagittaalliornissaanut, aalajangersagaq soorunami akornusiinngilaq.

*§ 23-mut*

Naligiissitaaneq pillugu aalajangiisartut piginnaatitaanerminnut suliassaminnullu naapertuuttumik suleriaasertik namminneerlutik aalajangersassavaat.

*§ 24-mut*

Naligiissitaaneq pillugu aalajangiisartunut ilaasortat Inatsisartuni Naalakkersuisunilu il. il. ilaasortat aningaasarsiaqartitaanerat il. il. pillugit Inatsisartut inatsisaanni maleruagassat malillugit aningaasarsiaqartitaaneq, ullormusiat aamma angalanermut aningaasartuutinut ajunngitsorsiassat pillugu maleruagassani pineqartunut ilaatinneqarput.

*§ 25-mut*

Imm. 1-imut

Siunnersuutaavoq naligiissitsinissamut aalajangiisartut allattoqarfimmit sullinneqarnerat sumi inissinneqassanersoq Naalakkersuisut aalajangersarsinnaagaat, ilanngullugu oqaaseqartartuni siunnersuisoqatigiinnilu attuumassutilinni imaluunniit pisortat aqutsisoqarfianni.

Allattoqarfimmi sullissinerup inatsit manna malillugu naammagittaalliutinik suliarinninnissamut eqqortunik piginnaasaqartumit isumagineqarnissaa, taamaaliornermi qulakkeerneqassaaq.

Imm. 2-mut

Aalajangersagaq malillugu Naligiissitaaneq pillugu aalajangiisartut assigiinngisitsinermut naammagittaalliuutinik suliarinninnissaa allattoqarfiup piareersartussaavaa, kiisalu aalajangiisartut suliaqarnini allaganngorlugit tunngavilimmik ingerlattussaavaa. Aalajangiisartut taamaalillutik allaganngorlugu naammagittaalliutit, assigiinngisitsivigineqarsimalluni isumaqartumit suliakkiissutigineqartut, kisiisa suliarisussaavai. Taamatuttaaq piginnaatitsissummik atuuttumik saqqummiisoqartillugu, naammagittaalliutit assigiinngisitsivigineqartoq sinnerlugu suliakkiissutigineqartut, aalajangiisartut akuersaassavaat.

Allaganngorlugu tunngavilimmik suliarinninnerup pisussaanerani ilaatigut Naligiissitaaneq pillugu aalajangiisartut suliami pineqartup takunnittullu nassuiaanerattut ittumik uppernarsaanissaq ingerlassinnaassanngilaat, aamma takuuk imm. 3, suliassat aalajangiisartuni suliarineqarnissamut naleqqutinngitsutut nalilerneqartut suliariumaneqartannginnerannut tunngasoq.

Imm. 3-mut

Suliami paasissutissiinissamik allattoqarfiup suliaqarneranut ilaatillugu allattoqarfiup suliami pineqartut suliami paasissutissiinissamut peqataaqqusinnaavai. Suliami pineqartup allattoqarfimmit kaammattorneqarnini malinngippagu, paasissutissanik kissaatigineqartunik tunniussinissamut nutaamik piffissaliilluni nukingisaarutitut allakkiaq nassiunneqassaaq. Suliami pineqartup saaffiginninneq taanna qisuariarfiginngippagu, suliassaq tunngavissat pigineqartut tunngavigalugit aalajangiiffigineqassasoq Naligiissitaaneq pillugu aalajangiisartut aalajangiisinnaassasut, nukingisaarutitut allakkiami allassimassaaq. Suliami pineqartup suliami paasissutissiinissamut peqataarusunngitsup suliassap Naligiissitaaneq pillugu aalajangiisartunut saqqummiunneqarnissaa akornusersinnaanngikkaa, aalajangersakkami qulakkeerneqassaaq. Peqataannginnerup suliassap suliarineqarnerani ajoqusiisumik sunniuteqartinneqarsinnaaneranut, aalajangersagaq takussutissaavoq.

Imm. 4-mut

Siunnersuutaavoq naammagittaalliutit aalajangiisartuni suliarineqarnissamut naleqqutinngitsutut nalilerneqartut, Naligiissitaaneq pillugu aalajangiisartut allattoqarfianit suliariumaneqanngissinnaasut. Allaganngorlugu tunngavilinnik suliarinninnissap, takuuk imm. 2, pisussaanerani ilaatigut Naligiissitaaneq pillugu aalajangiisartut suliami pineqartup takunnittullu nassuiaanerattut ittumik uppernarsaanissaq suliarisinnaassanngilaat. Taamaattumik suliarinninnissamut uppernarsaanissaq pisariaqarsimappat, Naligiissitaaneq pillugu aalajangiisartut allattoqarfiata naammagittaalliortoq itigartittussaassavaa. Aamma naammagittaalliortoq suliami inatsisitigut soqutigisaqanngitsoq ersarilluni, naammagittaalliortoqarsimasinnaavoq.

Itigartitsinissaq pillugu allattoqarfiup aalajangiinera Naligiissitaaneq pillugu aalajangiisartunut suliakkiissutigineqarsinnaavoq.

*§ 26-mut*

Imm. 1-imut

Aalajangersakkap imm. 1-iani siunnersuutaavoq, suliap suussusaata tamanna pisariaqartippagu, Naligiissitaaneq pillugu aalajangiisartut suliami ilisimasalinnit uppernarsaatinik piniarnissamut periarfissaqartut. Assersuutigalugu sulisitsisup sullivimmik inummut innarluutilimmut naleqqussaanissamut pisussaaffeqarnera pillugu suliassani tamanna pisussaasinnaavoq, tassani naleqqussaanissamut ataasiakkaatigut periarfissanut atatillugu teknikkikkut apeqquteqartoqarsinnaalluni.

Naligiissitaaneq pillugu aalajangiisartut isumaqarunik assigiinngisitsinermut tunngasoq pineqartoq taanna pillugu annertunerusunik ilisimasalernissaq pisariaqartinneqartoq, Naligiissitaaneq pillugu aalajangiisartut taamatuttaaq suliami ilisimasalinnit uppernarsaatinik piniarsinnaassapput, assersuutigalugu professorinit, ilisimatuunit, eqqartuussissuserisunit, oqaaseqartartutut sullissivinnit siunnersuisoqatigiinnillu imaluunniit suliani immikkut ilisimasalinnit allanit.

Imm. 2-mut

Aalajangiisartut isumaqatigiissutini aalajangersakkanik unioqqutitsineq pillugu suliassanik suliarinninneranni, Naligiissitaaneq pillugu aalajangiisartut – aalajangiisoqannginnerani – isumaqatigiissummi peqataasunit pineqartunit oqaaseqaammik piniassapput. Taamaaliornermi Naligiissitaaneq pillugu aalajangiisartut tunngavigisanut, isumaqatigiissummi aalajangersakkamut tunuliaqutaasunut, ilisimannilernissaat qulakkeerneqassaaq.

*§ 27-mut*

Siunnersuutaavoq, naammagittaalliortoq ilalerneqarsinnaanngitsoq ersarissutut isigineqartariaqarpat, Naligiissitaaneq pillugu aalajangiisartut suliassap suliarinissaa itigartissinnaassagaat. Suliassap taamaattup itigartinneqarnera pillugu aalajangiineq aalajangiisartunut suliassanngorteqqinneqarsinnaanngilaq, kisianni eqqartuussivinnut nalinginnaasunut suliakkiissutigineqarsinnaalluni.

Naligiissitaaneq pillugu aalajangiisartut aamma allatigut suliassanik eqqartuussivinni suliarineqarnissamut naleqqunnerusutut nalilerneqartunik, imaluunniit allatigut Naligiissitaaneq pillugu aalajangiisartuni suliarinissaanut nangaanartoqarpat, tigusiumanngissinnaapput. Pisortat suliassanik suliarinnittarnerannut inatsit malillugu naammagittaalliornermut suliassap itigartinneqarnera tunngavilersuutitaqartussaavoq.

*§ 28-mut*

Naligiissitaaneq pillugu aalajangiisartut suleriaasianni maleruagassanik aalajangersaasoqarsinnaavoq, taakkua malillugit allattoqarfik naammagittaalliornermut suliassani aalajangiinissamut piginnaatinneqarluni.

*§ 29-mut*

Imm. 1-imut

Naligiissitaaneq pillugu aalajangiisartut suiaassuseq, naartuneq, erninermi sulinngiffeqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq, suiaassutsit ilisarnaataat, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, innarluuteqarneq, ukiut, politikkikkut isiginnittaaseq, upperisaq imaluunniit upperisaqarneq pissutigalugit assigiinngisitsineq pillugu suliassani allaffissornikkut inaarutaasumik aalajangiissapput.

Taamaattumik Naligiissitaaneq pillugu aalajangiisartut suliaq aalajangiiffigereerpassuk, taanna tamatuma kingorna allaffissornikkut suliaqartuni allani misilinneqarsinnaanngilaq. Kisianni suliassaq Inatsisartut Ombudsmandiani aamma eqqartuussivinni misilinneqarsinnaassaaq.

Imm. 2-mut

Siunnersuutaavoq tunngaviusunut aalajangiinerit kinaassutsit ersitsinnagit tamanut saqqummiunneqartassasut, tassami takanna inatsimmi pisinnaatitaaffiit pisussaaffiillu ilisimaneqarnerulersinnissaannut sakkussaammat pingaaruteqartoq. Tassani Kalaallit Nunanni pissutsit immikkuullarinnerat mianerineqassaaq, pissusiviusuni kinaassutsinik ersitsitsinnginnissaq tamatigut pisinnaasanngimmat. Tamanut saqqummiinissaq taamaalilluni inuit ataasiakkaat ilisarineqarnissaasa aarlerinaateqarneranik mianerinninnissamut oqimaaqatigiissaarneqassaaq.

Suliassaq tamanit ilisimaneqareerpat, inuit ataasiakkaat ilisarineqariaannaanerannik mianerinninnissaq pingaaruteqannginnerusussaavoq.

Aalajangiinerit aammattaaq pisortat suliassanik suliarinnittarnerannut inatsit naapertorlugu tunngavilersuutitaqassapput. Aalajangiineq isumaqatigiilluni aalajangiinerusimanngippat, aalajangiinerit taasinerit pillugit paasissutissanik imaqassanersut, suleriaasissami aalajangersarneqassaaq, taamaaliornermi suliami pineqartut, suliassaq eqqartuussivinnut suliakkiissutigineqassanersoq isumaliutersuuteqarnerminni, taasinerit inernerisa isumaliutersuutiminni ilaatinnissaannut periarfissaqassallutik.

*§ 30-mut*

Siunnersuutaavoq Naligiissitaaneq pillugu aalajangiisartut ukiumut ataasiarlutik sulinertik pillugu nalunaarusiortassasut, tamannalu Naligiissitaaneq pillugu aalajangiisartut aalajangiinerinik kiisalu suiaassuseq, naartuneq, erninermut atatillugu sulinngiffeqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq, suiaassutsit ilisarnaataat, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, innarluuteqarneq, ukiut, politikkikkut isiginnittaaseq, upperisaq imaluunniit upperisaqarneq pissutigalugit assigiinngisitsineq pillugu suliassat annertussusaannik, ersarissititseqataassaaq.

Nalunaarummi ukiumi suliarineqartut, tunngaviusumik aalajangiinerit aammalu aningaasaqarnermut tunngasut, soorlu assersuutigalugu aalajangiisartut atuunnerannut aningaasartuutit, aningaasaliissuteqarnermut tunngasut il.il., nassuiarneqassapput.

Ukiumoortumik nalunaarut Naligiissitaaneq pillugu aalajangiisartut sulinerannut nalinginnaasumut tunngassuteqassaaq, taamaattumik aalajangiinerit kisimik nalunaarummi ilaassanatik, kisianni aammattaaq Naligiissitaaneq pillugu aalajangiisartut siunnersuinermik suliaqarnerat, naammagittaalliutit tiguneqarusunngitsut assigisaallu ilaassallutik.

Nalunaarut ukiup nalunaarusiornermi pineqartup tulliani kingusinnerpaamik 1. Maj saqqummersinneqassaaq.

*§ 31-mut*

Aalajangersagaq pisortat ataatsimiititaliaannut, siunnersuisoqatigiivinut assigisaannullu Naalakkersuisunit pilersinneqartunut tunngassuteqarpoq, suliaqartitat inatsisit naapertorlugit pilersinneqartut ilanngullugit. Aamma ataatsimiititaliat, siunnersuisoqatigiit assigisaallu allaffissornerinnarmut aamma/imaluunniit teknikkinut tunngasut, aalajangersakkap atuuffissaasa iluanniipput. Ataatsimiititaliat inatsisit naapertorlugit allaffissornermik maleruagassanillu piareersaanermik suliaqartut, siunnersuummi pineqartunut aamma ilaatinneqassapput.

Aalajangersagaq naligiissitaanermut inatsimmi atuuttumi § 7-imut, taanna malillugu ataatsimiititalianut, siunnersuisoqatigiinnut, isumalioqatigiissitanut assigisaannullu allaffissornerinnarmut tunngassutilinnut inatsit atuunnani, sanilliullugu allannguutaavoq.

Inatsimmi aalajangersakkat ilaasortanngortitsinermi atorneqassanersut, taaguutit ataatsimiititaliaq imaluunniit isumalioqatigiissitat il.il. aalajangiisuussanngillat. Aamma taaguutit allat, assersuutigalugu aalajangiisartut il.il. atorneqartillugit, suliassat siunnersuummi nassuiarneqartutut ittuuppata inatsit atuutissaaq.

Aalajangersakkami aallaavik erseqqissarneqarpoq, tassalu ataatsimiititaliat il.il. suiaassutsinit tamanit amerlaqatigiinnik inuttalersorneqartassasut. Ilaasortaat naligiinngitsumik amerlassuseqartillugit, suiaassutsit aappaani amerlanerussutaasoq ilaasortaq ataasiinnaatillugu, suiaassutsit arlaasa amerlanerussuteqarnerisa akuersaarneqarnerat inatsisip oqaasertalerneratigut takuneqarsinnaavoq.

Ataatsimiititalianut, siunnersuisoqatigiinnut, aalajangiisartunut assigisaannullu ilaasortanngortitsinermi, inuup pineqartup pisariaqartunik attuumassuteqartunillu piukkunnassuseqarnera pingaartinneqassaaq.

Aalajangersagaq imm. 3 kiisalu imm. 4, litra b eqqaassanngikkaanni, angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi § 32-mik ingerlatitseqqinneruvoq.

*§ 32-mut*

Imm. 1-imut

Siulersuisuni, sinniisoqarfinni assigisaanillu ataatsimoorussamik aqutsisoqatigiinni Naalakkersuisut ilaasortanik toqqaaffigisartagaanni, angutit arnallu naligiissitaalernissaat aalajangersakkakkut siunertarineqarpoq. Taamaasiornikkut Naalakkersuisut siulersuisunut il.il. toqqaaneranni, suiaassutsit arlaat annerpaamik ilaasortamik ataasiinnarmik arlaminnit amerlanerutillugit katitigaassasut erseqqissarneqarpoq.

Tassalu suiaassutsit katitigaanerat imaassaaq: 1:1, 2:1, 2:2, 3:2, 3:3 il.il.

Suiaassutsit aappaanniittut annerpaamik ataasiinnarmik amerlanerutillugit toqqaanissamut Naalakkersuisut pisussaaffilerneqarput. Taamaattoq tamanna ilaasortanut Naalakkersuisut inassuteqaatigisinnaasaannut taamaallaat atuuppoq, ataatsimoorussamik aqutsisoqatigiinnut tamanut tunngatillugu atuunnani.

Sullissivinnut taakkununnga aningaasartuutit annertunerpaatigut Nunap karsianit akilerneqartarpata, imaluunniit aningaasaatit 50 %-ii sinnerlugit Namminersorlutik Oqartussanit pigineqarpata aammattaaq aalajangersagaq sullissivinnut imminnut pigisunut, soqutigisaqaqatigiilluni piginneqatigiiffinnut, aktiaatileqatigiiffinnut piginneqatigiiffinnullu pisortat ingerlatsinerannut ilaasutut oqaatigineqarsinnaanngitsunut atuuppoq.

Siulersuisunut, sinniisoqarfinnut assigisaanillu ataatsimoorussamik aqutsisoqatigiinnut ilaasortanngortitsinermi, inuup pineqartup pisariaqartinneqartunik naleqquttunillu suliatigut piukkunnassuseqarnera annertuumik pingaartinneqassaaq.

Imm. 2-mut.

Aalajangersagaq ingerlatseqatigiiffinnut Naalakkersuisut ilaasortanik tamanik toqqaaffigisanngisaannut tunngassuteqarpoq. Taamaattoqarnerani Naalakkersuisut ilaasortaatitassaminnik toqqaanerannut atatillugu, aqutsisuni tamani suiaassutsit assigiimmik agguarnissaannut tapertaasumik ilaasortanik toqqaaniarnissaat naapertuussinnaavoq.

Taamaalilluni siulersuisuni pineqartuni suiaassutsit ikinnerusunik sinniisuutitaqartut tamatumani amerlisinneqarsinnaappata, imm. 1-imi aalajangersagaq Naalakkersuisunit avaqqunneqarsinnaassaaq, takuuk aamma § 9.

Aalajangersakkami angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi § 7 ingerlateqqinneqarpoq.

*§ 33-mut*

Imm. 1-imut

Aalajangersagaq suliaqartitaasunut §§ 28-30-mi taaneqartunut oqartussanit kattuffinniillu inassuteqaatinut tunngassuteqarpoq. Suliaqartitaasut taakku assigiissutigaat, tamakkiisumik ilaannaasumilluunniit Naalakkersuisunit toqqarneqartarnerat. Oqartussat kattuffiillu inassuteqartut suiaassutsinit tamanit amerlaqatigiinnik ilaasortassanik siunnersuuteqartassapput, tassa imaappoq inissisimaffimmut ataatsimut inassuteqarnermi angut ataaseq arnarlu ataaseq siunnersuutigineqassapput, inissisimaffinnut marlunnut pingasunullu inassuteqarnermi angutit marluk arnallu marluk siunnersuutigineqassapput, inissisimaffinnut sisamanut tallimanullu inassuteqarnermi angutit pingasut arnallu pingasut siunnersuutigineqassapput, il.il.

Imm. 2-mut

Immikkut ittunik pissutissaqarpat, imm. 1-imi inassuteqarnissamut maleruagassaq avaqqunneqarnissaavoq. Assersuutigalugu, ataasiakkaatigut nalilersuineq malillugu suiaassutsit naligiissillugit katitigaanissaat, suliamut immikkut ittumik ilisimasaqarnissamik piumasaqaatip ajornartikkaa, imaluunniit oqartussat, sullissivik imaluunniit ingerlatseqatigiiffik il.il. arnanit angutinillu sinniisoqarnissamik periarfissaqanngitsoq. Allattukkat tamakkiisuunngillat.

Inassuteqarnissamut pisinnaatitaasut immikkut ittumik pissutissat taamaattut Naalakkersuisunut nassuiassavai.

Imm. 3-mut

Inassuteqarnermut maleruagassat avaqqunneqarnissaannut immikkut ittumik pissutissaqanngippat, imaluunniit pissutaasutut allassimasut akuerineqarsinnaanngippata, aamma oqartussat, kattuffiit il.il. inassuteqaateqartut arnanik angutinillu inassuteqanngippata, inassuteqaat pineqartoq Naalakkersuisut malinniarnagu aalajangersinnaapput. Oqartussat kattuffiilluunniit §§ 28-30-mi maleruagassanut naapertuuttumik toqqagassanik inassuteqanngitsut, nutaamik inassuteqassapput. Suliaqarfiit §§ 28-30-mi pineqartunut ilaatinneqartut ilai, suliaqarfimmi pineqartumi immikkut aallartitaqarnissaq qulakkeerniarlugu, inatsisitigut pilersinneqarput inatsisinilu aalajangersagaasumik inuttalersugaallutik. Oqartussaq imaluunniit suliaqarfik toqqagassanik kukkusumik inassuteqartoq, nutaamik inassuteqassasoq atuutsilerneratigut, suliaqarfimmi pineqartumi inatsisini aalajangersagaasumik inuttalersuinissamut tunngavigineqartut eqqarsaatigineqassapput.

§§ 28-30-mi siunertarineqartut piviusunngortinniarlugit imm. 3-mi aalajangersagaq atuutsinneqalerpoq.

Aalajangersakkami angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi § 8 ingerlateqqinneqarpoq.

*§ 34-mut*

Siunnersuutaavoq Naatsorsueqqissaartarfik suiaassutsinut agguagaasumik aningaasarsianut naatsorsueqqissaarneq pillugu nassuiaammik suliaqassasoq.

Suiaassutsinut agguagaasumik aningaasarsianut naatsorsueqqissaarneq pillugu paasissutissanik nalunaarsukkanik katersinissap qulakkeernissaa, aalajangersakkami siunertaavoq, taamaalilluni aningaasarsiat assigiinngissuteqarnerat pillugu ilisimasat katersorneqarsinnaassallutik aammalu suliffeqarnerup suiaassutsinut agguagaasup malitsigisinnaasai immikkut unammilligassat naleqquttumik isumagineqarsinnaassallutik. Tamatuma ingerlaavartumik ukkatarineqarnissaata inatsimmi qulakkeerneqarnerani, unammilligassat taakkua pakkersimaarnissaannut sakkussat eqqortut atorneqarsinnaanissaat qulakkeerneqassaaq.

*§ 35-mut*

Inatsisimmi suiaassutsinik naligiissitsinermut tunngasut inuiaqatigiinni pissusiviusuni qanoq atuutsinneqarnerat, inatsisissatut siunnersuut malillugu Naligiissitaanermut Siunnersuisoqatigiit nakkutigisussaavaat, pissusiviusuni atuutsitsilerneq qanoq ingerlanneqarnersoq ilanngullugu. Tamatuma kingorna innuttaasut imaluunniit oqartussat inatsisip suleriaatsikkut malinneqannginneranik misigisaqarsimasut saaffiginnissutigisimasinnaasai pillugit tamanut saqqummiussisinnaalissapput.

Naligiissitaanermut siunnersuisoqatigiit inatsisissatut siunnersuut malillugu sammisassanik naligiissitaaneq pillugu paasissutissanik siammarterisussanik, aamma naligiissitaanermi ajornartorsiutinut attuumassutilinnut tunngasunik oqallitsitsinissamut pisussaaffeqarput.

Naligiissitaanermut siunnersuisoqatigiit pisortat ingerlatsiviinut aammalu sullissiviinut tamanut kiisalu suliffeqarfinnut namminersortunut siunnersuisartutut atuutissapput. Naligiissitaanermut siunnersuisoqatigiit aamma sullivinnit aammalu inuiaqatigiinni ataasiakkaanit saaffiginnittoqarnerani siunnersuissapput.

Siunnersuummi naligiissitaanermut siunnersuisoqatigiit aammattaaq inuiaqatigiinni naligiissitaaneq pillugu ilisimasanik katersissapput, ineriartortitsissapput paasissutissiissallutillu kiisalu naligiissitaaneq pillugu paasissutissanik tamat malinnaatissallugit. Taamaaliornermi tamatigut naligiissitaaneq pillugu ilisimasat, politikkikkut suliniutissanut kiisalu ilisimatusarnikkut suliniuteqarnernut tunngavissatut atorneqarsinnaasut, nutarterneqartuaannarnissaat qulakkeerneqassaaq.

Naligiissitaanermut siunnersuisoqatigiit aamma avataani peqataasunit il.il. misissuinernut inniminniinernik akilertinnissamut periarfissaqassapput.

Tamatuma saniatigut suliassat nammineq toqqarneqarsinnaasut arlaqartut inatsimmi aalajangersarneqarput. Tamatumunnga siunertaavoq suliassat inatsisitigut pisussaaffiusut naammassereernerisa kingorna, Naligiissitaanermut Siunnersuisoqatigiit suliassanik sorlernik salliutitsissaneranut malittarisaqarnissaata qulakkeernissaa. Suliassanik toqqarneqarsinnaasunik allattukkat tamakkiisuunngillat, kisianni Naligiissitaanermut Siunnersuisoqatigiit sulinerannut sammivissamut malittarisanik takutitsisuuginnarlutik.

Suliassat toqqarneqarsinnaasut tassaapput pisortat sullissiviini suliffeqarfinnilu naligiissitaanermut sinniisunut Naligiissitaanermut Siunnersuisoqatigiit ikiuuttussaanerat. Maluginiarneqassaaq Naligiissitaanermut Siunnersuisoqatigiit siunnersuinissamut pisussaaffeqarmata, kisianni toqqaannartumik ikiorsiinissaq nammineq toqqagassaalluni. Aammattaaq iliuutsinut naligiissitaanermut tunngasunut isumassarsianik siunnersuutinillu oqartussaasunut assigisaannullu suliaqarnissaq Naligiissitaanermut Siunnersuisoqatigiit toqqarsinnaavaat, taamatullu arnat angutillu tamarmik immikkut suliarisartagaannut nuanninngitsumik isummertarnerup samminissaa Naligiissitaanermut siunnersuisoqatigiit toqqarsinnaallugu. Taamatuttaaq pisortat sullissiviinik imaluunniit kattuffinnik suiaassutsimut attuumassuteqartumik persuttaasarnermik akiuiniarnermik suliaqartunik suleqateqarnerup aallartinnissaa, Naligiissitaanermut Siunnersuisoqatigiit toqqarsinnaavaat, soorlu aamma sullivinni naligiissitaanerup siuarsarnissaanut Naligiissitaanermut Siunnersuisoqatigiit aamma periarfissaqarlutik, naligiimmik aningaasarsiaqarneq ilanngullugu.

Imm. 5-imut

Siunnersuutaavoq naligiissitaanermut siunnersuisoqatigiit ukiumut ataasiarlutik suliaqarnertik pillugu nalunaarummik saqqummiisassasut, tamanna siunnersuisoqatigiit sulinerannik ersarinnerulersitseqataassalluni. Ukiumoortumik nalunaarut naligiissitaanermut siunnersuisoqatigiit nalinginnaasumik suliaqarnerannut tunngassuteqassaaq, kisianni aamma naligiissitaanermut siunnersuisoqatigiit siunnersuinermik suliaqarnerannut assigisaannullu tunngassuteqassalluni.

Aalajangersagaq imm. 3, imm. 4, litra b kiisalu imm. 5 eqqaassanngikkaanni, angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi § 27-mik ingerlatitseqqiineruvoq.

*§ 36-mut*

Imm. 1-imut

Naligiissitaanermut siunnersuisoqatigiit allattoqarfiup ukiumoortumik aallussivigisassai suliniuteqarfigisassaalu aalajangersassavaat. Tamatumani atituumik suliatigut inuiaqatigiinnilu ilisimasanut tunngavissat allattoqarfiup sammivianut aallussineranullu aallaavigineqarnissaat qulakkeerneqassaaq.

Ukiumoortumik aallussivissat suliniuteqarfissallu § 35 naapertorlugu Naligiissitaanermut siunnersuisoqatigiit suliassai inatsimmi aalajangersagaasut aallaavigalugit aalajangersarneqassapput.

Imm. 2-mut

Naligiissitaanermut siunnersuisoqatigiit naligiissitaanermut suliassaqarfimmi periusissianik allattoqarfik ineriartortitsinermik ikiussavaat. Soorlu tassaasinnaapput naligiissitaaneq pillugu periusissiat, attaveqaqatigiinneq aammalu ilisimasanik siammarterineq.

Naligiissitaanermut siunnersuisoqatigiit naligiissitaanermut suliassaqarfimmi periusissianik ineriartortitsinermut sunniuteqarnissaat, aalajangersakkami qulakkeerneqarpoq.

Imm. 3-mut

Naligiissitaanermut siunnersuisoqatigiit naligiissitaanermut suliassaqarfimmi siunnersuinermik ilitsersuinermillu Naalakkersuisut ikiussavai. Naalakkersuisup aalajangiinernut isumaliutersuuteqarnernullu naligiissitaanermut tunngassuteqartunut atugassaminnik ilisimasanik pisariaqartunik pissarsisinnaanissaa, tamatumani qulakkeerneqassaaq aammalu naligiissitaanermut suliassaqarfimmi inuiaqatigiinni anigorniagassat paasinarsisinnissaannut periarfissaqarneq qulakkeerneqassalluni.

*§ 37-mut*

Aalajangersakkami erseqqissarneqarpoq Inatsisartut, Naalakkersuisut, kommunit allallu pisortani oqartussat apeqqutini tamani nalinginnaasunut tunngasuni, inuiaqatigiinni naligiissitaanermut pingaaruteqartuni naligiissitaanermut siunnersuisoqatigiinnik isumasiuisinnaasut, ilaatigut naligiissitaanermi soqutigisat inuiaqatigiinni pilersaarusiornermi isiginiarneqartarnissaat qulakkeerniarlugu.

Aalajangersagaq malillugu politikkikkut suliaqarfiit taamatullu pisortat ingerlatsivii saaffiginnissinnaapput. Politikkikkut suliaqarfiit aamma pisortat ingerlatsivii, qaqugukkut saaffiginninnissaq naleqqunnersoq, nammineerlutik aalajangissavaat.

*§ 38-mut*

Naligiissitaanermut siunnersuisoqatigiit apeqqutit suliassaqarfiannut tunngassuteqartut pillugit killilersugaanngitsumik oqaaseqarsinnaapput.

Oqaaseqaat kimut tunngatinneqassanersoq Naligiissitaanermut siunnersuisoqatigiit namminneerlutik aalajangissavaat. Oqaaseqarfigineqartoq assersuutigalugu tassaasinnaavoq pisortani ingerlatsiviit assigiinngitsuni inissisimasut, kattuffiit namminersortut, niuernermik ingerlataqartut il.il. Naligiissitaanermut siunnersuisoqatigiit taamaalillutik assersuutigalugu tamatigut ingerlatsivinnut oqaaseqaatimik tunngatinnissaannut pisussaaffeqanngillat, kisianni suliani tamanna naapertuunnerusorineqarpat namminersortunut, tusagassiorfinnut il.il. saaffiginnissinnaallutik.

Naligiissitaanermut siunnersuisoqatigiit namminneerlutik kissaatigisaattut oqaaseqaateqarsinnaapput.

Naligiissitaanermut siunnersuisoqatigiit taamaalillutik isummatik sunniuteqarluarnerpaatut saqqummiussinnaavaat, assersuutigalugu tusagassiuutitigut nalunaaruteqarnermikkut, oqalugiarnikkut, apersuinikkut aammalu oqallinnerni aamma raatiumi TV-milu aallakaatitassiani peqataanermikkut.

Oqaaseqaatit inatsisitigut pisussaaffiliinngillat, tassa imaappoq taakkua aalajangiinernut tunnganngillat, kisianni tigusisussamut ilitsersuinerullutik.

Pissutsit eqqartuussivinni aalajangiiffigineqarpata imaluunniit suliassaq eqqartuussivinni imaluunniit Naligiissitaaneq pillugu aalajangiisartuni suliarineqarluni ingerlanneqartillugu, pissutsit inatsisinik naammassinninnerat pillugu Naligiissitaanermut siunnersuisoqatigiit oqaaseqarsinnaanngillat. Naligiissitaanermut siunnersuisoqatigiit aamma suliami pasisaasoqarpat imaluunniit unnerluussaasoqarpat, suliassani politiinit misissorneqartuni oqaaseqarsinnaanngillat.

Naligiissitaanermut siunnersuisoqatigiilli pissusiviusuni inatsisitigullu inissisimanerit, Naligiissitaaneq pillugu aalajangiisartut imaluunniit eqqartuussiviit aalajangiineranni imaluunniit politiit misissuineranni qulaajarneqartut, isornartorsiorsinnaavai.

*§ 39-mut*

Naligiissitaanermut siunnersuisoqatigiit toqqaanerup ingerlanneqareernerani inuttalersorneqassapput, siunnersuisoqatigiit ataatsimoortut suliassaqarfinni pingaarutilinni naligiissitaanermut tunngassutilinni atituumik paasisimasaqarnissaat qulakkeerneqartussanngorlugu.

Suliassaqarfinni taakkunani pineqartunut ilaatinneqarput suliffeqarnermi, meeqqat inuusuttullu pisinnaatitaaffiini soqutigisaannilu kiisalu suiaassutsit inooqatigiinnermi inuiaqatigiinnilu inissisimanerinut tunngassutillit.

Kalaallit Nunaanni Naligiissitaanermut siunnersuisoqatigiinni ilaasortanngortitsinermi pingaartinneqartariaqarpoq ilaasortanngortussat:

- pisariaqartunik piginnaasaqartut

- inissisimaffimmi pisariaqartumik ataqqinassuseqartumik pissusilersussasut, suliaqarnerup ingerlannerani avataanilu

- naligiissitaanermut siunnersuisoqatigiit suliassaannik naammassinninnissamut iliuuseqarluni peqataassasoq

- piumasaqaatini naligiissitaanermut siunnersuisoqatigiit inatsit manna naapertorlugu sulinerminni aallaavigisaanni ilaassasoq

- naligiissitaanermut siunnersuisoqatigiinni sulinerminnut aporaassinnaasunik allanik suliaqarunik, naligiissitaanermut siunnersuisoqatigiinnit tunuassasut.

Aalajangersakkami angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi § 28 ingerlateqqinneqarpoq.

Kalaallit Nunaanni Naligiissitaanermut siunnersuisoqatigiit politikkikkut arlaannaannulluunniit attuumassuteqanngillat, tamatumalu kingunerisaanik siunnersuisoqatigiit naalakkersuisoqarfinni sulisut nalinginnaasumik qaffasissutsitut inissitsiternerisa avataaniillutik. Tassa imaappoq, manna inatsisissatut siunnersuummi aalajangersarneqartut saniatigut naalakkersuisoqarfiup qullersatut pisinnaaffii atorneqarsinnaanngitsut. Taamaalillutik Kalaallit Nunaanni Naligiissitaanermut Siunnersuisoqatigiit suliatik inatsisitigut sinaakkusiussat iluini namminneq aalajangersassallugit pisinnaatitaaffigaat. Taamaaliornikkut Naligiissitaanermut siunnersuisoqatigiit sulineranni politikkikkut anguniakkanit allanit sunnerneqannginnissaat qulakkeerneqassaaq.

*§ 40-mut*

Aalajangersagaq naligiissitaanermut siunnersuisoqatigiinnut ilaasortassanik inassuteqarnernut tunngassuteqarpoq. Naligiissitaanermut siunnersuisoqatigiit politikkikkut arlaannaannulluunniit attuumassuteqannginnissaat qulakkeerniarlugu, kattuffiit, sullissiviit il.il. inassuteqarneri malillugit ilaasortat tamaasa, siulittaasoq ilanngullugu Naalakkersuisut toqqassavaat.

Imm. 2-5-imi kattuffiit assigiinngiiaartut sisamat allattugaapput, tassaallutik suliffeqarneq, meeqqat inuusuttullu, ilinniartitaaneq ilisimatusarnerlu kiisalu suiaassutsit inissisimaffii. Kattuffiit, sullissiviit il.il. tamarmik, suliassaqarfinnik taakkuninnga suliaqartut imaluunniit taakkuninnga sullissisut, naligiissitaanermut siunnersuisoqatigiinnut ilaasortassanik inassuteqarnissamut pisinnaatitaapput.

Toqqagassatut inassutigineqartut suliffeqarnermi pissutsinik, sulinermik inuussutissarsiuteqartut aamma sulisitsisut pisinnaatitaaffii, pisussaaffii soqutigisaalu, meeqqat inuusuttullu pisinnaatitaaffii soqutigisaalu ilanngullugit, atugarissaarnermut, ineriartornermut ilinniartitaanermullu tunngasut imaluunniit suiaassutsit inooqatigiinnermi inuiaqatigiinnilu inissisimaneri ilanngullugit, suiaassutsit ataasiakkaat pisinnaatitaaffii, pisussaaffii soqutigisaalu ilanngullugit paasisimasaqassapput.

Kattuffinnit assigiinngiiaartunit ataasiakkaanit tamanit ilaasortamik ataatsimik marlunnilluunniit toqqaanissamut Naalakkersuisut pisussaaffeqarput. Taamaasiornikkut siunnersuisoqatigiit tamatigoortut, inuiaqatigiit pisariaqartitaannut ineriartortuartunut tulluarsarneqarsinnaasut pilersinnissat qulakkeerneqassaaq.

Imm. 7-imi Naalakkersuisut aaqqissuussaanernit innersuutaanngitsunik ilaasortanik allanik toqqaanissamut periarfissinneqarput. Ilaasortat taakku naligiissitaanermut tunngasunut sinniisuussapput.

Naligiissitaaneq pillugu aalajangiisartunut ilaasortatut aallaaviatigut taamaallaat inassutigineqarsinnaapput inuit kommunalbestyrelsinut, nunaqarfinni aqutsisunut ilagiillu sinniisaannut qinersisarnerit pillugit Inatsisartut inatsisaanni qinigaasinnaaneq pillugu maleruagassat malillugit kommunalbestyrelsimut qinigaasinnaasut.

Kattuffiit, sullissiviit, peqatigiiffiit il.il. inassuteqartut, suiaassutsit naligiimmik agguarlugit naligiissitaanermut siunnersuisoqatigiit inuttalersorneqarnerat qulakkeerniarlugu, suiaassutsinit tamanit ilaasortassanik amerlaqatigiinnik inassuteqarnissamut pisussaaffeqarput.

Naalakkersuisut, kattuffiit, peqatigiiffiit, sullissiviit il.il. sorliit naligiissitaanermut siunnersuisoqatigiinnut toqqagassanik inassuteqarnissamut pisinnaatitaanersut pillugu maleruagassanik erseqqinnerusunik aalajangersaaffiusumik, nalunaarusiornissamut piginnaatinneqarput, tamatumunnga kattuffiit qanoq ataavartitsinissaannut pitsaassutsikkut piumasaqaatit, pilersitsinermi tunngaviusut, inassuteqarsinnaatitaanissamut tunngavigisat il.il. ilanngullugit. Taamatut piginnaatitsissuteqarnermut pissutaavoq, inassuteqarnerup ingerlanerata eqaatsumik ingerlaannarnissaata qulakkeernissaa, taamaasillunilu inuiaqatigiit ineriartornerannut malinnaasinnaanissaq.

Aalajangersakkami angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi § 29 ingerlateqqinneqarpoq.

*§ 41-mut*

Aalajangersakkap malitsigisaanik, piumasaqaatit taaneqartut naammassineqarpata, Naalakkersuisut naligiissitaanermut siunnersuisoqatigiinni ilaasortamik piffissaliussap ukiunik sisamanik sivisussusillip qaangiutinnginnerani tunuartitsisinnaapput. Aalajangersagaq aamma siulittaasumik tunuartitsinermut tunngassuteqarpoq.

Aalajangersagaq naligiissitaanermut siunnersuisoqatigiit politikkimut attuumassuteqannginnissaannik qulakkeereqataassaaq, tassami ersarissumik allassimavoq pisuni qanoq ittuni ilaasortaq tunuartinneqarsinnaanersoq. Peqatigisaanik aalajangersakkap malitsigisaanik, sukanninngitsumik aalajangersimanngitsumillu ilaasortanik taarsiinissamut periarfissaqanngilaq, taamaaliornikkut naligiissitaanermut siunnersuisoqatigiit ingerlalluarsinnaassusaat politikkikkullu attuumassuteqannginnera illersorneqarluni.

Piumasaqaatinut allattuiffimmi allattorneqartut tamakkiisuupput.

Nr. 1-imut

Ilaasortap suliassaminik suliarinninnermini annertuumik sumiginnaasimanera ima paasineqassaaq, assigiiaanik arlalinnik kukkunikkut imaluunniit ataatsimik annertuumik kukkunikkut, ilaasortaq naligiissitaanermut siunnersuisoqatigiinni ilaasortaanissamut naleqqutinngitsoq, uppernarsarneqartoq.

Ilaasortap tungaanit sakkortuumik pisoqarsimalluni pisimasut kisimik, ilaasortap tunuartinneqarneranik malitseqarsinnaasussaapput. Peqatigisaanik kukkunerit assigiiaat arlallit imaluunniit kukkuneq annertooq ataaseq, ilaasortap siunissami isumannaatsumik suliaqarnerminik ingerlatsisinnaannginneranik ilimatsaassinermut tunngavigineqassapput. Ilaasortap suliassaannik suliarinninnermi annertuumik sumiginnaaneq aamma ima paasineqassaaq, ilaasortaq atuuttumik tunngavissaqarani naligiissitaanermut siunnersuisoqatigiit ataatsimiinnerannut takkutinngitsoortoq.

Tamatuma saniatigut maleruagassami, Naligiissitaanermut siunnersuisoqatigiit ukiumut nalunaarusiunngippata kiisalu siunnersuisoqatigiit suliaminni naammaginartumik siuariartunngippata nr. 1-ip ataaniittut erseqqissarneqarpoq. Tamatuma naligiissitaanermi suliap ingerlaannarnissaa kiisalu siunnersuisoqatigiit ammasumik ingerlanissaat qularnaarniarlugu.

Nr. 2-mut

Ilaasortap suliassaasa toqqissisimanartumik ilaasortap suliarisinnaagai tatiginninneq annertuumik annikillisillugu iliuuseqarsimaneq ima paasineqassaaq, ilaasortaq nakkarsaasumik pissusilersorsimaneq pissutigalugu taartisiassamik akiliinissamut pisussaaffilerneqarsimasoq. Taamatuttaaq ilaasortap naligiissitaanermut siunnersuisoqatigiit ataatsimiinnerannut imigassartorsimalluni imaluunniit aangajaarniutinik atuisimalluni takkunnera, ilaasortap suliassanik toqqissisimanartumik suliarinnissinnaaneranik tatiginninneq annertuumik annikillisillugu iliuuseqarnerusussaavoq. Aamma ilaasortaq siunnersuisoqatigiinni ilaasortaanerup ingerlannissaanut naleqqutinngitsumik pissusilersorsimanera tassani pineqarsinnaavoq.

Nr. 3-mut

Ilaasortap tunuartinneqarnissaanut inassuteqaat allaganngorlugu tunniunneqassaaq aammalu tunngavilersorneqassalluni. Inassuteqaat minnerpaamik naligiissitaanermut siunnersuisoqatigiinni ilaasortanit sisamanit atsiorneqarsimassaaq. Ilaasortat tamarmik, aamma siulittaasoq, inassuteqaammut atsiornissamut periarfissaqarput. Taamaattoq ilaasortaq inassutigineqartoq, inassuteqaammik tunniussineq pillugu suliamut attuumassuteqarpallaartussaavoq.

Naalakkersuisut suliami pisunik sukumiisumik misissuineranni suliap naammattumik paasissutissartaqartinnissaanut tunngaviusoq malinneqartussaavoq, tamatumalu malitsigisaanik paasissutissat allaganngorlugu tunngavilersuutigineqartumi inassuteqaammut ilanngunneqartumi allassimasut misissorneqartussaapput. Misissuinerup malitsigisaanik, najoqqutassatigut eqqortumik aalajangiisoqarsinnaalinnginnerani, annertunerusunik misissuisoqartussaasimappat, Naalakkersuisut tamatuminnga pisussaaffeqarput.

Aalajangersakkami angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi § 30.

*§ 42-mut*

Naligiissitaanermut siunnersuisoqatigiit suleriaasissamik suliaqassapput. Aalajangersakkami naligiissitaanermut siunnersuisoqatigiit inatsisip killissaasa iluanni sulinerminnik nammineerlutik aaqqissuussinissamut periarfissinneqarput. Suleriaasissaq assersuutigalugu ataatsimiinnerit amerlassusissaat, aammalu ataatsimiinnerit qanoq ilimasaarutigineqartassanersut pillugit aalajangersakkanik imaqarsinnaapput. Taanna taamatuttaaq siunnersuisoqatigiit siulittaasup tullianik toqqaanissamut periarfissaqarnerannut tunngasunik aalajangersakkanik imaqarsinnaavoq.

Aalajangersakkami angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi § 31 ingerlateqqinneqarpoq.

*§ 43-mut*

Aalajangersagaq manna malillugu Naligiissitaanermut siunnersuisoqatigiit allattoqarfimmik pilersitsissapput, aammalu allattoqarfimmi sulisuni atorfinitsitsinissamut soraarsitsinissamullu piginnaatitaallutik. Taakkunani tamani naligiissitaanermut siunnersuisoqatigiit nammineerlutik aammalu arlaannaannulluunniit attuumassuteqaratik inissisimanerat erseqqissarneqarpoq. Allattoqarfiup naligiissitaanermut siunnersuisoqatigiit ulluinnarni sulinerat isumagisarissavaa.

Tamatuma saniatigut Naligiissitaanermut siunnersuisoqatigiit allattoqarfiani sulisunut atorfinitsitsinermut soraarsitsisarnermullu atugassarititaasut aalajangersakkami maleruagassiivigineqarput. Sulisunut atugassarititaasut Namminersorlutik Oqartussani pisortani sulisunut maleruagassanut isumaqatigiissutinullu sukkulluunniit atuuttunut naapertuutissapput.

Aalajangersakkami angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi § 32 ingerlateqqinneqarpoq, taamaattoq allattoqarfik nammineertuussasoq piumasaqaataajunnaarluni. Naligiissitaanermut siunnersuisoqatigiit siunnersuisoqatigiinnik, aalajangiisartunik, oqaaseqartartunik il.il. allattoqarfimmit sullinneqarnissaat pillugu siunnersuisoqatigiit suleqateqarsinnaanermut periarfissillugit, allannguummi ammaassisoqarpoq.

*§ 44-mut*

Oqaatigineqassaaq Naligiissitaanermut siunnersuisoqatigiinni ilaasortatut sulineq Namminersorlutik Oqartussat Qinikkatut Pisortanillu Toqqakkatut suliaqarneq il. Il. Pillugu nalunaarutaat nr. 30, 1. Septembarimeersup atuuffissaanni pineqartunut ilaatinneqanngitsut.

Aalajangersakkami angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi § 34 ingerlateqqinneqarpoq.

*§ 45-mut*

Aalajangersakkami siunertaavoq, siunnersuisoqatigiit sulinerannut aningaasaliissutit qanoq annertutigisut aningaasanut inatsisissatut siunnersuummi ilanngunneqassanersut, nalilersuinissamut Naalakkersuisut tunngavissinneqarnissaat.

Aalajangersakkami angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi § 35 ingerlateqqinneqarpoq.

*§ 46-mut*

Imm. 1-imut

Aalajangersakkami Naligiissitaanermut siunnersuisoqatigiit immikkut naatsorsuutinut kukkunersiuinermullu pisussaaffilerneqarput. Ukiumoortumik naatsorsuutit suliarineqartut kukkunersiuisumit kukkunersiorneqassapput. Kukkunersiuisut arlaat atorneqassanersoq Naligiissitaanermut siunnersuisoqatigiit nammineerlutik toqqassavaat. Kukkunersiuisumut aningaasartuutit Naligiissitaanermut siunnersuisoqatigiinnut ukiumoortumik aningaasaliissutit iluanniitinneqassapput.

Aalajangersakkami angutit arnallu naligiissitaanissaat pillugu Inatsisartut inatsisaat nr. 3, 29. November 2013-imeersumi § 36 ingerlateqqinneqarpoq.

Imm. 2-mut

Ukiumoortumik naatsorsuutit kukkunersioriikkat ukiut tamaasa kingusinnerpaamik 1. Septemberimi Naalakkersuisunut tunniunneqassapput.

Tamatumani qulakkeerneqarpoq, aningaasaliissutit qanoq atorneqarnersut Naalakkersuisut paasitinnissaat.

*§ 47-mut*

Inatsimmi aalajangersakkat malillugit taarsiivigineqarnissap akuerineqarnissaanut periarfissaq aalajangersakkami atuutsinneqalerpoq. Piumasaqaat naligiissitaaneq pillugu aalajangiisartuni imaluunniit eqqartuussivinni aalajangersarneqarsinnaavoq.

Tamanna assersuutigalugu isumaqarpoq, inuk kinguaassiutitigut innimiilliorfigitinneqarsimasoq, imaluunniit pissusiviusuni pisoqarsimasoq toqqaannartumik imaluunniit toqqaannanngitsumik assigiinngisitsisoqartoq ilimagissallugu pissutissaqalersitsisumik, uppernarsarsimallugu, assigiinngisitsinnginnissamut tunngaviusoq malinneqarsimanngitsoq ilumuunnginnerarlugu sulisitsisup uppernarsarsinnaanngippagu, taarsiivigineqartussaatitaavoq, takuuk siunnersuummi § 50.

Taarsiinissamut maleruagassat nalinginnaasut malillugit taamatuttaaq pineqartup taarsiivigineqarnissaa, aalajangersakkami akornuserneqanngilaq. Inuk eqqunngitsumik pineqarnerminut atatillugu aningaasaqarnikkut annaasaqaruni, suli taarsiivigineqarnissaminik qinnuteqarsinnaavoq. Peqatigisaanik inuk inatsit manna naapertorlugu taarsiivigineqarnissaa akuerineqarsinnaavoq. Assersuutigineqarsinnaavoq sulinermik inuussutissarsiuteqartoq nakkarsaaneq pissutigalugu napparsimalersimasoq. Sulinermik inuussutissarsiuteqartoq taamatut pisoqarnerani inatsit manna naapertorlugu taarsiivigineqarsinnaatitaassaaq. Suliffimmit napparsimalluni nalunaarutiginninnermi taamaallaat napparsimanermi ullormusiaqarsinnaatitaagaanni, sulilluni aningaasarsiassanik annaasaqarneq pillugu piumasaqaateqartoqalersinnaavoq, nalinginnaasumik taarsiisarnermut maleruagassat malillugit matussuserneqartussatut qinnutigineqarsinnaasunik.

Taarsiivigineqarnerup annertussusaa allanngorartinneqarsinnaassaaq aammalu eqqartuussivinni suleriaatsimut atatillugu aalajangersarneqassalluni, taamaalillunilu inuiaqatigiinni ineriartorneq malinneqassalluni.

*§ 48-mut*

Aalajangersagaq sulinermik inuussutissarsiuteqartunut, naartuneq, erninermi sulinngiffeqarneq meeravissiartaarnerlu pissutigalugit soraarsitsinnginnissap illersorneqarneranut tunngassuteqartumik, unioqqutitsilluni soraarsinneqarsimasunut, taarsiissutissap annertussusissaanut tunngassuteqarpoq.

Taarsiissutissap annertussusissaanik naatsorsuinermi allatigut soraarsinneqartup piffissaq suliffigisaa aammalu pisut allat taarsiissutissap annertussusaanut sunniuteqartussat, sillimaffigineqassapput. Pisut taamaattut assersuutigalugu tassaapput erninermi sulinngiffeqarnerup sivisussusaa aammalu soraarsitsinermut tunngatillugu pisut.

Piumasaqaatit naligiissitaaneq pillugu aalajangiisartunit aamma eqqartuussivinnit aalajangersarneqarsinnaavoq.

*§ 49-mut*

Aalajangersagaq sulinermik inuussutissarsiuteqartup aningaasarsiaanni § 12 unioqqutinneqarsimatillugu taarsiissutissap annertussusissaanut tunngassuteqarpoq. Sulisitsisup naligiimmik aningaasarsiaqartitsinissaq naligiimmillu aningaasarsianut atugassaqartitsinissaq pillugit maleruagassat malinnagit aningaasaqarnikkut iluanaaruteqannginnissaa qulakkeerniarlugu, taarsiissutissap angissusaa aningaasarsiat assigiinngissutaannut aalajangersarneqarpoq.

Naligiimmik aningaasarsianut atugassaqartitsisoqarsimanani pisoqarsimatillugu, aningaasarsianut atugassarititaasut taarsiissutissap naatsorsorneqarnerani aningaasaqarnikkut nalilerlugit naatsorsorneqassapput. Assersuutigalugu sulinermik inuussutissarsiuteqartoq sulisutut ajunngitsorsiassatut akeqanngitsumik internetseqarpat, atuisuunerup aningaasaqarnikkut nalinga katillugit aningaasarsiani naatsorsuinermi ilanngunneqassaaq.

Piumasaqaatit naligiissitaaneq pillugu aalajangiisartunit aamma eqqartuussivinnit aalajangersarneqarsinnaavoq.

*§ 50-imut*

Sulinermik inuussutissarsiuteqartunut, aalajangersakkat § 12-imi taaneqartut naapertorlugit eqqunngitsumik soraarsinneqarsimasunut, taarsiissutissanik naatsorsuinermi soraarsitsinermi piffissaq suliffigisap sivisussusaa sillimaffigineqassaaq.

Tamanna attuumassuteqarpoq, tassami piffissaq suliffigisaq pineqartup soraarnissaata ilimasaarutigineqarnerani sivisussusissamut sunniuteqarmat.

Tamatuma saniatigut suliami pisut allat taarsiissutissap angissusaanut sunniuteqarsinnaapput. Assersuutigalugu soraarsitsineq naligiimmik aningaasarsiaqarnissamik imaluunniit naligiimmik aningaasarsianut atugassaqartinneqarnissamik piumasaqaateqarneq pissutigalugu pisimappat, soraarsinneqartoq aningaasarsiat assigiinngissutaannik imaluunniit aningaasarsianut atugassarititaasut aningaasaqarnikkut nalingannut naapertuuttumik taarsiivigineqarnissamik pisinnaatitaassaaq.

Piumasaqaatit naligiissitaaneq pillugu aalajangiisartunit aamma eqqartuussivinnit aalajangersarneqarsinnaavoq.

*§ 51-imut*

Aallaaviatigut Kalaallit Nunaata eqqartuussiviini toqqaannartumik uppernarsaasoqartussaavoq. Tamatuma malitsigisaanik piumasaqaateqarsinnaalluni oqariartuuteqartup, piumasaqaateqartussaanini uppernarsartussaavaa.

Uppernarsaatinik naliliinissaq aallaaviatigut killilersugaanngilaq, tamannalu isumaqarpoq eqqartuussisoq pineqartoq qaqugukkut uppernarsaasoqarsimanersoq naliliinissamut nammineerluni aalajangiisussaasoq. Tamatuma malitsigisaanik uppernarsaanerit assigiinngitsut qanoq pingaartinneqassanersut, eqqartuussisoq nalinginnaasumik nammineerluni aalajangiisinnaavoq. Taamaaliornermi eqqartuussisup toqqaannartumik uppernarsaanissaq pillugu tunngaviusoq naleqqussarsinnaavaa.

Imm. 1-imut

Aalajangersagaq toqqaannartumik uppernarsaanissaq pillugu aallaaviusumut naleqqussaaneruvoq. Tassani inuk inatsimmi aalajangersakkanit innarligaasimasutut imminut isigaluni pisoqartillugu uppernarsaanissaq avitaavoq. Inatsisip atuutsinneqarnissaa eqqarsaatigalugu naleqqussaaneq atuutsinneqalerpoq, tassami suiaassuseq, naartuneq, erninermi sulinngiffeqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq, suiaassutsit ilisarnaataat, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, innarluuteqarneq, ukiut, politikkikkut isiginnittaaseq, upperisaq imaluunniit upperisaqarneq tunngavilersuutigalugit inatsisinik unioqqutitsilluni assigiinngisitsinerup uppernarsinissaa, eqqunngitsuliorfigineqartumut ajornakusoorsinnaammat.

Taamaalilluni eqqunngitsuliorfigineqartup uppernarsaanissaa qasukkartinneqarpoq, tassami pineqartoq assigiinngisitsisoqarsimasoq uppernarsaasussaajunnaarmat, kisianni pissusiviusuni pisut, inatsisinik unioqqutitsilluni assigiinngisitsisoqarsimasoq ilimatsaassinermik malitseqartut, kisimik uppernarsisussaallugit.

Killormoortumik uppernarsaanissaq pillugu maleruagassat qasukkarneqartoq Europap EU-mi eqqartuussiviini sulisaatsikkoortumik, tamatumalu kingorna EU-p malittarisassiaata 97/80/EF, 15. december 1997-imeersup atuutilernerani, atuutsinneqalerpoq. EU-mi maleruagassat ilusilersorneqarneranni naligiimmik pinissamut tunngaviusumik atuutsitsilernermut sunniuteqarluartitsinissap eqqarsaatigineqarnera tunngavigineqarpoq. EU-mi suliassaqarfimmi eqqartuussineq siulleq naligiimmik aningaasarsiaqarnissamut tunngassuteqarpoq (Suliaq 109/88), tassani aalajangersarneqarluni, suliffeqarfiup aningaasarsianik aalajangersaariaaseq paasiuminaalluinnartoq atorpagu, sulisup arnap inummut najoqqutassat annertuut tunngavigalugit uppernarsarpagu arnanut sulisunut agguaqatigiissillugu aningaasarsiat angutit aningaasarsiaannit appasinnerusut, aningaasarsianut politikki ingerlanneqartoq assigiinngisitsinermut takussutissaanngitsoq, sulisitsisup uppernarsartussanngorlugu.

Assigiinngisitsinermut suliani pineqartup sanngiinnerusup illersornissaa pillugu taamatut eqqarsariaaseqarnerup, Europami inatsisini arlalinni uppernarsaanissaq pillugu maleruagassat sunnerpai, tamannalu angutit arnallu naligiissinneqarnissaasa, inuiaassutsini assigiinngisitsinerup aamma innarluuteqarneq pissutigalugu naligiissitaanerup iluanni Europami eqqartuussivinni suleriaaseqarnermi aalajangersimasumik ilaatinneqartoq takuneqarsinnaavoq.

Imm. 2-mut

Aalajangersagaq imm. 1-imi maleruagassamut ilaatitsinnginnermut tunngassuteqarpoq. Aallaaviatigut inuk naligiimmik aningaasarsiaqarnissamik imaluunniit naligiimmik aningaasarsianut atugassaqartinneqarnissamik piumasaqaammik saqqummiussinini pissutigalugu eqqunngitsumik soraarsinneqarluni isumaqartoq, ilaatigut uppernarsaasussaassaaq, imm. 1-imut nassuiaatit takukkit.

Aalajangersakkap malitsigisaanik sulinermik inuussutissarsiuteqartoq naligiimmik aningaasarsiaqarnissamik imaluunniit naligiimmik aningaasarsianut atugassaqartinneqarnissamik piumasaqaammik saqqummiussinermi kingorna ukioq ataaseq tikillugu qaangiunnerani soraarsinneqarluni pisoqartillugu, killormoortumik uppernarsaasoqartussaavoq.

Oqaatsip killormoortumik uppernarsaanissap malitsigisaanik, soraarsitsinerup piumasaqaatit saqqummiunneqartut pissutigalugit pisimanerata ilimagineqarnerani, taamaattumik sulisitsisup uppernarsartussaavaa soraarsitsineq assigiinngisitsinnginnissamut tunngaviusumik unioqqutitsinerunngitsoq.

Sulinermik inuussutissarsiuteqartut eqqunngitsumik taamatut soraarsinneqarnissamut illersorniarlugit aammalu sulisitsisut assigiinngisitsinnginnissaq pillugu piumasaqaammik saqqummiussineq pissutigalugu tunngavissaqanngitsumik soraarsitsineq, allamik tunngavilimmik soraarsitsinermut tunngasunngortillugu, assigiinngisitsinnginnissamut tunngaviusumik avaqqutaarinissaat pinngitsoortinniarlugu, ilaatitsinnginneq atuutsinneqalerpoq. Sulisut tunngavissalimmik pissuteqartumik soraarsinneqangajalerlutik pasitsaassineq pissutigalugu, aalajangersagaq manna malillugu soraarsitsinissamut illersuineq atorluarniarlugu, naligiimmik aningaasarsianut atugassaqartinneqarnissaq pillugu piumasaqaammik saqqummiussisut, illersorneqarnissaat aalajangersakkami siunertaanngilaq. Tamanna atuutissaaq, sulisoq naligiimmik aningaasarsianut atugassarititaasut pillugit piumasaqaammik saqqummiussinissaq sioqqullugu ataasiarluni arlaleriarluniluunniit uppernarsarneqarsinnaasumik mianersoqqussummik tigusaqarsimappat.

Imm. 3-mut

Sulisartoq naartunini pillugu sulisitsisoq nalunaarfigereerlugu soraarsinneqarpat, tamatumani taamatuttaaq killormoortumik uppernarsaanissaq malinneqartussaavoq.

Oqaatsip killormoortumik uppernarsaanissap malitsigisaanik, naartuneq pissutigalugu soraarsitsisoqartoq ilimagisaqarnermi, taamaattumik sulisitsisup uppernarsartussaavaa soraarsitsineq assigiinngisitsinnginnissamut tunngaviusumik unioqqutitsinerunngitsoq.

Sulinermik inuussutissarsiuteqartut taamatut eqqunngitsumik soraarsinneqannginnissamut illersorniarlugit aammalu inatsisip atuutsinneqarnissaa qulakkeerniarlugu, ilaatitsinnginneq atuutsinneqalerpoq.

*§ 52-imut*

Aalajangersakkami, kingoqqiffik il.il. pissutigalugit assigiinngisitsinissap inerteqqutigineqarnera pillugu inatsimmi nr. 289, 9. juni 1971-imeersumi, Kalaallit Nunaannut peqqussutaasumi, pineqaatissiinissat ingerlateqqinneqarput.

Kingoqqiffik il.il. pissutigalugit assigiinngisitsinissap inerteqqutigineqarnera pillugu inatsimmut tunngatillugu pineqaatissiinissamut periarfissani allanngortitsinissaq siunertarineqanngilaq.

Imm. 1-imut

Aalajangersagaq malillugu § 17-imik unioqqutitsineq akiliisitsinermik imaluunniit qaffasinnerusumik pineqaatissiinermik pinerluttulerinermi inatsit naapertorlugu malitseqarsinnaavoq.

Imm. 2-mut

Aalajangersakkami aamma pisinnaatitaallutillu pisussaatitaasut, soorlu assersuutigalugu ingerlatseqatigiiffiit, peqatigiiffiit pisortanilu oqartussat, inatsimmik unioqqutitsinerannut akiliisinneqarnissamik pineqaatissinneqarsinnaanerat, inatsimmi tunngavissalerneqarpoq.

Imm. 3-mut

Suliassat § 17-imik unioqqutitsinermut tunngasut politiit suliassaattut suliarineqassapput.

*§ 53-imut*

Aalajangersagaq inatsisip atuutilernissaanut tunngassuteqarpoq.

Manna inatsit atuutilernerani aamma anordning nr. 27 af 4. februar 1972 om ikrafttræden for Grønland af lov om forbud mod forskelsbehandling på grund af race mv. Kalaallit Nunaannut atuukkunnaartutut isigineqarpoq.